Dharavi: Setinggan Terbesar Dunia Akan Jadi Pusat Penyebaran Covid-19 India?

Semua sedia maklum India sedang melaksanakan perintah berkurung bagi menangani penularan Covid-19. Tatkala New Delhi pening kepala bila pekerja-pekerja bukan formal kembali ke kampung halaman masing-masing (meningkatkan peluang penyebaran Covid-19), satu lagi pening kepala timbul: Dharavi.

Seperti mana kawasan-kawasan lain di India, Dharavi yang juga kawasan perkampungan setinggan Mumbai yang terbesar di Asia turut menjalani perintah berkurung. Masalahnya, dengan pertambahan kes Covid-19 di kawasan itu, wujud kebimbangan kawasan ini bakal menjadi pusat terbaru penularan wabak penyakit itu.

Ketika ini, Dharavi hanya melaporkan lima kes positif Covid-19 dan satu kes kem4tian. Tetapi dijangkakan angka tersebut akan bertambah berikutan ketiadaan aspek penjarakan sosial dan keadaan kawasan yang kotor. Penduduk juga turut mengeluh kerana dibelenggu masalah kemiskinan dan ketiadaan pendapatan semasa perintah berkurung berjalan.

Menteri Kesihatan Maharashtra Rajesh Tope memberitahu akhbar Business Standard situasi Dharavi amat membimbangkan ketika ini. Di sebalik usaha mereka menguatkuasakan perintah berkurung di situ, agak sukar untuk penduduk berbuat demikian berikutan kekurangan ruang, kemiskinan dan pengangguran.

NGO-NGO yang banyak menyumbang di situ menganggarkan pendapatan penduduk Dharavi sekitar bawah Rs5,000. Dan 10-15% daripada 1.5 juta populasi kawasan itu telah kembali ke kampung halaman mereka di Uttar Pradesh dan Bihar selepas perintah berkurung dikuatkuasakan.

Dengan situasi penjarakan sosial yang longgar dan keadaan kawasan yang kotor, tidak hairanlah ramai penduduk merasa bimbang tempat tinggal mereka itu menjadi pusat terbaru penularan Covid-19 di India. Walaupun Dharavi dilengkapi 1,500 tandas awam, itu masih tidak mencukupi dengan wabak Covid-19 sentiasa mengintai mencari mangsa terbaru.

Kebersihan di Dharavi dianggap satu mimpi ngeri kepada pihak berkuasa. Justeru untuk memastikan Dharavi sentiasa bersih, Brihanmumbai Municipal Corporation menubuhkan sebuah cawangan bagi setiap tujuh kawasan yang membentuk Dharavi.

Setiap cawangan Brihanmumbai mempunyai 150 pekerja kebersihan yang bergerak setiap inci kawasan dengan menyapu di jalan-jalan dan mengutip sampah setiap dua hari sekali. Tetapi dengan ramai orang berkurung disebabkan perintah berkurung, sampah yang dikumpul bertimbun dengan pantas.

Penduduk-penduduk Dharavi juga berusaha menjaga kebersihan kediaman dan kawasan kejiranan mereka. Sukarelawan Akhtar Khan yang mengatur penghantaran makanan percuma kepada kelompok miskin di situ memuji sikap mereka tetapi tidak pasti apakah tabiat itu akan bertahan lama.

Ketika ini, perkhidmatan penghantaran makanan yang dijalankan Akhtar boleh menjamu antara 100 hingga 150 orang sehari. Tetapi dengan perintah berkurung berkuatkuasa, semakin ramai yang meminta makanan dihantar kepada mereka.

Walaupun Akhtar mahu berbuat demikian, tangannya juga terikat kerana hanya mampu menghantar makanan kepada 200 orang sahaja dalam sehari. Dan bagi rakan-rakan NGO lain, mereka merasakan selain bantuan makanan, penduduk Dharavi juga memerlukan bantuan kewangan untuk mengharungi kehidupan semasa perintah berkurung berkuatkuasa.

Bagi Shivram Kasare, seorang aktivis sosial dan penduduk Dharavi, dia memuji tindakan golongan kaya dan berkuasa menyumbang pelbagai sumbangan bagi membantu kerajaan memerangi Covid-19. Tetapi pada masa sama, dia juga berharap wang tersebut disalurkan untuk golongan yang paling memerlukan pada masa ini iaitu golongan miskin yang perlu dibela nasib mereka.

RUJUKAN:

Pinto, Viveat Susan. (2020). With no income and food, Dharavi gasps for air as Covid-19 cases increase. Business Standard. https://www.business-standard.com/article/current-affairs/dharavi-asia-s-largest-slum-holds-its-breath-as-covid-19-cases-rise-to-5-120040500945_1.html


Kenapa Doktor Zaman Pertengahan Pakai Kostum Menakutan Ini?

Kalau kita perasan, ada beberapa buah filem-filem seram dan thriller, yang menjadikan topeng seperti mana yang saya paparkan di bahagian atas artikel ini dan digunakan sebagai thumbnail. Namun, ada sejarah yang sangat menarik mengenai topeng tersebut sehingga ia digunakan sebagai simbolik kepada kem4tian dan ketakutan.

Sejarahnya ada kaitan dengan Eropah ketika di penghujung zaman kegelapan yang melanda mereka. Sebuah wabak penyakit yang sangat dasyat yang dikenali dalam sejarah sebagai wabak Black Death yang telah memakan nyawa sebanyak 75 juta orang yang berlaku ketika dipenghujung abad ke-14 masihi.

Ketika berlaku wabak ini, terdapat sebuah kisah yang tersebar yang berkaitan dengan penyakit yang membuatkan mereka yang menderita penyakit ini, memiliki kulit yang kehitam-hitaman sehingga menjadi ilham kepada nama tragedi yang sangat menyayat hati ini.

Mereka percaya bahawa wabak ini disebarkan melalui bau busuk, yang dikenali sebagai miasma theory yang membahaskan tentang bahawa penyakit dan wabak yang berlaku ketika itu disebarkan melalui bau busuk yang datang dari mayat dan pesakit yang sedang mereput. Mereka percaya bahawa bau busuk ini akan mencemarkan udara, sekaligus mendatangkan penyakit kepada mereka yang menghidunya.

Ya, kita semua yang membaca sejarah mengetahui bahawa teori ini silap kerana pada zaman terkemudiannya dek perkembangan ilmu sains dan teknologi itu sendiri kita mendapat tahu bahawa tikus merupakan ejen kepada penyebaran kuman ini.

Pakaian ini mula diperkenalkan ketika abad ke-14 oleh para doktor di Rom dan Venetia, ketika wabak ini bermula, namun mula menjadi popular di Perancis ketika wabak yang seumpama dengan yang berlaku pada abad ke-17 melanda Eropah.

Terima kasih kepada Charles de Lorne, seorang doktor pada pertengahan abad ke-17 yang mencipta kostum ini. Charles de Lorne adalah seorang doktor peribadi yang didakwa berkhidmat untuk tiga orang raja Perancis seperti Henri IV, Louis XIII, dan Louis XIV. Setiap bahagian pada kostume doktor zaman pertengahan ini mempunyai fungsi yang dicipta berdasarkan miasma theory ketika itu.

Sebagai contoh, topeng yang membentuk seperti paruh burung ini diciptakan dengan fungsi untuk menapis bau-bau busuk yang ditakuti akan menjangkiti doktor yang bertugas merawat wabak penyakit. Dalam paruh itu, ia akan dipenuhi dan diisi dengan herba-herba yang menyebarkan bau wangi. Ia dipercayai pada zaman itu apabila pemakai topeng tersebut dikelilingi oleh bau wangi daripada herba ubat-ubatan yang diletakkan pada paruh itu, ia sedikit sebanyak mampu melindungi pemakai dari bau busuk dan udara yang tercemar. Topi yang dipakai pula tanda kelayakan dan status mereka sebagai seorang doktor. Mereka juga akan memakai kaca mata yang diletakkan pada lubang mata pada topeng mereka.

Doktor ketika era itu juga dilihat membawa kayu yang digunakan untuk menyentuh pesakit mereka dari jauh dan juga menghalau kebanjiran mereka yang dijangkiti yang biasanya akan menyerbu ke arah doktor-doktor ini dan merayu agar mereka diselamatkan. Mungkin sebab itu, doktor-doktor yang memakai kostum jubah hitam panjang, dengan topeng yang membentuk seperti paruh seekor burung, mereka dianggap juga membawa perlambangan kepada kem4tian dan sebagai bentuk balasan daripada TUHAN ke atas manusia.

Mungkin sebab itu, di zaman moden ini, pembunuh bersiri, manusia-manusia psiko yang membunvh tanpa ada perasaan juga digambarkan memakai topeng ini kerana pada sejarahnya, terdapat jutaan nyawa yang tidak dapat diselamatkan. Ia adalah lebih kepada simbolik kesengsaraan tragedi.

RUJUKAN:

Domagoj Valjak. (2018) The beak-nosed plague-doctor mask that continues to terrify was invented in the 17th century because of bad smells. The Vintage News.

Mohammad Kamal Kamaruddin. (2009) Sejarah Eropah. Pearson Malaysia Sdn Bhd.

Helmi Effendy. (2017) Black Death: Kisah Wabak Penyakit Yang Melanda Eropah. The Patriots

BBC News. (2001) De-coding the Black Death.

Will Dunham. (2008) Black death ‘discriminated’ between victims. ABC Sciences.


Chiron: Sentora Yang Jadi Guru Kepada Pahlawan Yunani

Dalam mitologi Yunani Kuno, wujud seorang figura yang terkenal dengan sifat didikannya dan mengajar ramai pelajar-pelajar berdarah demigod (manusia berdarah dewa-dewi) dan dewa-dewi menjadi pahlawan dan raja yang disegani ramai. Figura itu adalah Chiron (sebut Kai-ron).

Chiron adalah makhluk dari puak Centaur (manusia berbadan kuda). Chiron dikenali dengan gelaran ‘Centaur paling bijak dan adil’. Chiron adalah anak lelaki dari hubungan pasangan Titan bernama Kronus dan Philyra dari keluarga Oceanid. Chiron juga mempunyai dua orang adik-beradik bernama Dolops dan Aphrus.

Chiron tinggal di Gunung Pelion dan berkahwin dengan makhluk nymph (roh yang menetap di kawasan berair) bernama Chariclo dan dikurniakan 3 orang anak perempuan dan seorang anak lelaki. Terdapat sumber lain menyatakan bahawa isteri Chiron bernama Nais dan mempunyai anak lelaki bernama Aristaeus.

Kisah kanan-kanak Chiron agak sedih. Kronus mengandungkan Philyra dan menjadikan Chiron mempunyai badan kuda. Setelah Chiron dilahirkan, Philyra meninggalkan bayi itu kerana merasa malu dan jijik. Kemudian dewa Apollo mengambil Chiron menjadi anak angkatnya.

Sepanjang Chiron membesar, Apollo mengajar Chiron tentang ilmu perubatan, herba, muzik, memanah, dan ramalan. Kembar Apollo iaitu dewi Artemis juga mengajar Chiron tentang ilmu memanah dan memburu.
Kerana didikan Apollo, Chiron bebas dari menjadi sebahagian puak Centaur yang sifatnya liar dan sentiasa mengikuti nafsu. Chiron menjadi makhluk Centaur yang bertamadun, pintar, dan berbudi bahasa.
Chiron kemudian menjadi pakar dalam ilmu perubatan dan orang Yunani Kuno memilih Chiron sebagai penemu dunia botani, farmasi, herba, dan perubatan.

Sepanjang Chiron menjadi pakar perubatan dan peramal, ramai pelajar yang telah beliau didik kemudian menjadi para pewira dan raja yang disegani rakyat. Sebanyak 27 orang pelajar yang telah Chiron didik dan pelajar yang terkenal dalam kisah legenda Chiron ini adalah Achilles.

Hubungan Chiron dan Achilles sebagai guru dan pelajar dicatat dalam dua buah puisi: Precepts of Chiron dan Statius’ Achilleid. Dalam Precepts of Chiron karya Hesoid, terdapat lukisan Chiron mengajar Achilles dan Chiron menerangkan ilmu tentang manusia, dewa-dewi, dan alam. Chiron juga dikatakan mengajar pelajar bermula umur 7 tahun.

Manakala dalam Statius’ Achilleid, hubungan Chiron dan Achilles dijelaskan lebih mendalam. Terdapat dua buah buku hasil karya Statius tetapi buku kedua tidak dapat disiapkan kerana Statius telah meninggal dunia pada abad pertama Masihi.

Dalam karya Statius ini, Chiron dilihat mempunyai sifat kebapaan semasa mengajar Achilles di dalam gua bersama ibu Achilles iaitu dewi air bernama Thetis. Achilles melihat Chiron sebagai bapanya dan Achilles menyatakan Chiron menyuap makanan ke mulutnya. Semasa Chiron menghembus nafas terakhir, Achilles merayu kepada Chiron untuk tidak meninggalkannya dan memanggil Chiron ‘ayah’.

Selain menunjukkan sifat kebapaan, Chiron juga seorang guru yang tegas dalam mengajar Achilles sebagai pahlawan. Salah satu latihan Achilles lalui adalah berdiri di sungai yang berombak sambil Chiron berada di sebelah Achilles dan melontarkan kutukan dan caci-maki kepadanya. Achilles akan berhenti jika gurunya menyuruh berhenti. Inilah salah satu latihan tegas yang Achilles hadapi.

Di akhir riwayat Chiron, insiden berlaku ketika Hercules pergi ke rumah Chiron dan seorang lagi Centaur bernama Pholus untuk berehat dari melaksanakan misi 12 Labours. Chiron dan Pholus ketika itu sedang menikmati makan malam dan Hercules meminta wain untuk ikut serta bersama dua sahabatnya ini.
Pholus membuka wain khas yang dia dapat dari dewa Dionysus namun bau wain itu menarik perhatian para Centaur liar di luar rumah. Para Centaur itu menyerang rumah Chiron dan mereka bertiga bertahan dengan menyerang balas.

Hercules banyak membunuh ramai Centaur dengan panah beracun beliau namun malang tak berbau, salah satu panahnya mengena tubuh Chiron. Biasanya Chiron kebal dengan sebarang alat-alatan tajam yang mampu membunuhnya tetapi panah beracun Hercules mampu melukakan Chiron.

Saat Hercules dan Pholus membantu mengubati Chiron, beliau mahu kekebalannya dikorbankan untuk bebaskan dewa Prometheus yang korbankan kebebasannya supaya rakyat Yunani memperoleh api.
Hercules menunaikan permintaan Chiron dan membawanya pergi ke Gunung Olympus, tempat dewa-dewi berada. Bagi menghargai pengorbanan Chiron, Zeus iaitu ketua dewa-dewi Yunani menghantar roh Chiron ke angkasa dan menjadi bintang. Di sinilah kisah asal-usul buruj Centaurus bermula.

Inilah kisah legenda guru terkenal dalam mitologi Yunani Kuno bernama Chiron. Semoga kisah ini dapat manfaat yang baik kepada guru-guru yang banyak mendidik pelajar supaya menjadi manusia yang berguna di masa hadapan.

RUJUKAN:

Hornblower & Spawforth (2004). The Oxford Companion to Classical Civilization. Oxford: Oxford University Press.

Hesiod II (1936). The Homeric Hymns and Homerica. Translated by H. G. Evelyn-White (2nd ed.). Loeb Classical Library 503. pp.

William Smith. A Dictionary of Greek and Roman biography and mythology. s.v. Cheiron. London (1848)


Wombat Menyelamatkan Haiwan-Haiwan Lain Ketika Kebakaran Australia

Kalau kita mengikut isu kebakaran hutan Australia sejak Disember 2019, mesti kita tidak ketinggalan untuk memperoleh berita semasa berkenaan sejenis spesis haiwan bernama Wombat yang memberikan perlindungan kepada haiwan yang kehilangan habitat akibat kebakaran dari laman sosial Twitter baru-baru ini. Kemudian berita ini tular dan ia memberikan suatu perspektif baru dari masyarakat lama sosial, di mana Wombat dijulang sebagai ‘hero’ Australia atau ‘saviour’, si penyelamat mangsa kebakaran.

Tapi, satu persoalan yang kita harus titikberatkan, adakah Wombat seekor ‘hero’ dalam kes kebakaran Australia?

Pertama sekali, kita berkenalan dulu dengan haiwan yang satu-satunya tinggal di Australia. Wombat adalah sejenis spesis haiwan marsupial (kumpulan haiwan berkantung) yang sekeluarga jauh dengan kanggaru. Tubuhnya berotot dan berkaki pendek, panjangnya semeter bersama ekornya yang pendek. Purata berat haiwan ini adalah antara 20-35 kg. Haiwan ini mudah beradaptasi dan mudah ditemui di kawasan pergunungan, hutan, dan berumput.

Terdapat 3 jenis spesis Wombat yang berasal dari keluarga Vombatidae ini:

1. Common Wombat (Vombatus ursinus)
2. Northern hairy-nosed wombat atau Yaminon (Lasiorhinus krefftii)
3. Southern hairy-nosed wombat (Lasiorhinus latifrons)

Selain Common Wombat, kedua-dua spesis Wombat ini termasuk dalam status kritikal. Maka, perlindungan terhadap haiwan ini dikuatkuasa di bawah undang-undang Australia.

Dalam diet pemakanan, wombat adalah haiwan herbivor yang mempunyai sistem metabolisme yang rendah, di mana ia memakan masa selama 8 hingga 14 hari untuk mencerna habis makanannya. Haiwan ini juga bergerak perlahan namun apabila diancam, wombat mampu berlari dengan kelajuan 40 kilometer per jam (km/h).

Wombat tinggal di bawah tanah yang ia korek dan memiliki terowong rumah miliknya seluas 23 hektar. Dalam penjagaan habitat, wombat bersifat agresif apabila habitatnya diceroboh. Ini menunjukkan wombat mempunyai sifat territorial (mengawal habitat sendiri).

Dalam kes kebakaran hutan Australia, wombat yang diberitakan kontradik dengan sifat territorial haiwan itu sendiri. Sebenarnya wombat boleh memilih untuk sikap tidak peduli terhadap haiwan yang menceroboh dalam habitatnya.

Rumah terowong wombat sebenarnya kompleks yang mempunyai banyak jaringan bersambung dengan terowongnya. Jadi wombat tidak mempunyai masa yang cukup untuk menjaga keseluruhan habitatnya dan memilih untuk tidak peduli terhadap haiwan lain yang memasuki terowong yang tidak dijaga. Maka, mamalia kecil seperti arnab boleh berteduh dalam terowong wombat dengan mudah apa bila kebakaran hutan masih meluas.

Tambahan pula, suhu terowong lebih stabil dari permukaan hutan dengan suhunya berubah kurang 1℃ dari suhu permukaan yang mencecah purata 24℃. Dengan suhu yang selesa ini, ia adalah salah satu sebab mengapa haiwan di permukaan memperoleh perlindungan dalam lubang wombat.

Satu kelebihan lagi yang memihak haiwan permukaan hutan Australia adalah wombat jarang menggunakan terowong yang banyak dia gali. Seekor wombat mampu menggali sebanyak 14 batang terowong dan hanya 3 batang terowong saja wombat gunakan sebagai habitat kekal. Terowong lain cuma berpotensi sebagai laluan keluar masuk.

Kajian 2015 yang menempatkan kamera tersembunyi di luar 34 buah habitat wombat, ia menunjukkan bahawa sebanyak sepuluh spesis haiwan menggunakan terowong wombat. Antara haiwan yang menggunakannya adalah burung, cicak skinks, dan haiwan marsupial lain seperti bettong. Spesis haiwan marsupial bernama Black-footed Rock Wallaby menggunakan terowong lebih kerap dari haiwan lain di mana sebanyak 2,000 kali lawatan ke lubang dalam 8 minggu!

Dengan kekerapan haiwan luar yang sentiasa berlindung di terowong wombat, para haiwan ini beranggapan terowong wombat adalah ‘real estate’. Reaksi wombat terhadap keadaan ini lebih-lebih lagi semasa kebakaran hutan, ia mengambil sikap tidak peduli asalkan haiwan tersebut tidak memberikan ancaman. Walau bagaimanapun, haiwan pemangsa seperti musang dan anjing adalah musuh utama wombat. Kalau antara dua spesis haiwan ini masuk ke dalam lubang, kepala mereka akan menjadi mangsa tendangan kaki belakang wombat yang mampu hancurkan tengkorak.

Sekarang, para pengkaji masih mengkaji hubungan yang menarik antara wombat dan mangsa (haiwan) kebakaran Australia 2019 dari segi pengagihan habitat. Maka, tindakan wombat ini menjadikan dia secara tidak langsung dipandang sebagai ‘hero’ di mata masyarakat.

RUJUKAN:

Nimmo D (15 January 2020). “Tales of wombat ‘heroes’ have gone viral. Unfortunately, they’re not true”. The Conversation. Retrieved 19 January 2020. https://theconversation.com/tales-of-wombat-heroes-have-gone-viral-unfortunately-theyre-not-true-129891

Wombats, Barbara Triggs, Houghton Mifflin Australia Pty, 1990, ISBN 0-86770-114-5. Facts and photographs of wombats for children.


Negeri Sembilan Di Bawah Tok Mat

Saya terkejut bila DS Anwar Ibrahim dilaporkan berkata bahawa Tok Mat Dato’ Seri Utama Haji Mohamad Bin Haji Hasan telah gagal menyediakan pembangunan di Negeri Sembilan sepanjang 3 penggal menjadi Menteri Besar [1].   Sebenarnya ada banyak pencapaian Tok Mat sepanjang menjadi Menteri Besar Negeri Sembilan. Saya perturunkan sebahagiannya di bawah:

1. Tok Mat telah menukar ekonomi Negeri Sembilan daripada berasaskan pertanian, kelapa sawit, getah dan ternakan kepada ekonomi berasaskan pembuatan. Beliau membangun dan mewujudkan beberapa Industrial Park seperti di Taman Industri Tuanku Jaafar Nilai, Tanah Merah Lukut dan Taman Industri Senawang.

2. Pada tahun 2011 dan 2012, ekonomi Negeri Sembilan telah berkembang pada paras 5.2% dan 6.2%. Kejayaan ini dibantu oleh kemasukan pelaburan asing sebanyak RM 5.9b dan RM2.73b pada dua tahun tersebut. Dalam masa yang sama, ia mewujudkan lebih 10,000 peluang pekerjaan kepada penduduk tempatan. Sejak itu, FDI tahunan ke Negeri Sembilan tidak pernah kurang daripada sasaran RM1 bilion.

3. Sebelum beliau mengambil alih sebagai Menteri Besar, ekonomi Negeri Sembilan dijana melalui sektor pertanian yang meliputi kawasan seluas lebih 300 ribu hektar. Pada tahun 2012, KDNK N9 adalah sebanyak RM24.63bilion dan 88.9% daripadanya adalah daripada sektor pembuatan besi, machine, elektrik dan pelbagai industri lain.

4. Negeri Sembilan adalah satu-satunya negeri yang berjaya membayar hutang secara tunai kepada kerajaan persekutuan pada tahun 2012.

5. Tok Mat juga telah merancang Rancangan Struktur Negeri Sembilan 2045 yang mengambil masa 30 tahun. Lebih 600 ribu hektar tanah negeri akan dibangunkan melalui konsep kerjasama kerajaan – swasta yang melibatkan integrasi Malaysia Vision Valley (kesinambungan Greater KL), Agropolis (pembangunan bandar dalam desa) dan Biodiversity (Sumber alam). Pelan ini juga mengambilkira pembangunan sepanjang jajaran High Speed Rail KL – Singapore yang akan menjadikan Negeri Sembilan sebagai laluan ekonomi utama dua negara.

6. Tok Mat telah memperkenalkan polisi permit perniagaan percuma bagi membolehkan anak negeri berniaga dengan lebih rancak.

7. Baki Kumpulan Wang Disatukan Negeri Sembilan pada 2016 adalah sebanyak RM540juta, meningkat daripada RM522j pada 2015.

8. 9 daripada 13 jabatan negeri berkaitan kewangan telah menerima pengiktirafan 5 bintang daripada Jabatan Audit Negara pada tahun 2016

9. Kadar kemiskinan tegar Negeri Sembilan pada 2016 adalah 0.2%; lebih rendah daripada purata kebangsaan iaitu 0.4%

10. Jumlah pelancong ke Negeri Sembilan pada 2015 adalah seramai 5.17 juta orang. Peningkatan yang sangat tinggi berbanding 2.36 juta pelancong pada 2011.

11. Jumlah kutipan zakat juga meningkat daripada RM65.4 juta pada tahun 2012 kepada RM94.4 juta pada tahun 2015.

12. Kerajaan Negeri Sembilan berjaya menunaikan 44 daripada 45 manifesto PRU13. Satu satunya manifesto yang gagal ditunaikan adalah menaiktaraf Masjid Negeri dan Kompleks Mahkamah Syariah.

Ditulis oleh Abdul Rahim Hilmi Zakariya

Rujukan:[1] https://www.sinarharian.com.my/…/Tok-Mat-dulu-tak-berkesan-…[2] http://m.utusan.com.my/…/tanah-merah-kawasan-baharu-industr…[3] Data Sosioekonomi Negeri Sembilan 2010-2015, UPEN Negeri Sembilan[4] Berita Harian, 15 Januari 2018.


Kenapa Aku Kagumi Watak Tom Marvolo Riddle?

Masa kecik dulu, antara watak fiksyen yang paling aku kagumi adalah Tom Marvolo Riddle.

Dia merupakan seorang anak yatim piatu, yang kemudian dibawa oleh seorang guru sekolah ahli sihir bernama Albus Dumbledore untuk belajar di Hogwarts, menjadi pelajar paling pintar di sekolah, kemudian menjadi Ketua Pelajar di sana.

Dia merupakan salah seorang pelajar paling genius yang Hogwarts pernah hasilkan.

Habis sekolah, orang lain anggap dia akan bekerja sebagai Auror atau pekerjaan yang hebat, tapi sebaliknya, dia hanya menjadi pekerja di kedai barang antik. Orang lain sangat hairan dengan pilihannya itu.

Tom Riddle merupakan seorang budak lelaki yang amat kacak, namun sikapnya begitu misteri. Dia ada sikap narkistik yang amat kuat. Dia rasakan dialah insan paling mulia di dunia.

Bukan itu saja, dia juga merasakan susur galurnya sebagai waris keturunan Salazar Slytherin adalah sesuatu yang amat mulia. Takda siapa boleh lawan darah yang mengalir dalam badan dia.

Dia amat menyanjungi orang yang berdarah ahli sihir tulen. Mana-mana yang mak ayah nya kahwin campur (ahli sihir+orang biasa), dia akan pandang hina sehina-hinanya, apatah lagi jika dia memandang orang biasa (muggle).

Ironinya, ayahnya seorang muggle dan mak dia ahli sihir.

Dia terlalu obses dengan ilmu sihir hitam. Ditambah pula dengan sikap ego, narkistik dan psiko, ia mengubah dirinya daripada insan yang ada masa depan cerah, menjadi insan yang ada masa depan gelap.

Suatu hari, dia terbaca dalam satu buku berkenaan satu perkataan bernama Horcrux. Apabila dia bertanya pada guru dia, gurunya menerangkan Horcrux itu satu ilmu untuk memecahkan roh.

Ya, memecahkan roh.

Maksudnya, roh bukan ada dalam badan sahaja, tetapi boleh dipecahkan sikit dan menumpang kat benda lain. Jadi, bila ada orang tikam badan dia, dia takkan mati sebab roh dia masih ada lagi kat tempat lain.

Untok memecahkan roh, syaratnya dia kena membunuh seorang manusia.

Inilah titik permulaan bagaimana insan bernama Tom Riddle ini menukar wajah dunia ahli sihir.

Rupa-rupanya, pilihan untok bekerja di kedai barang antik itu kerana itu merupakan peluang terbaik dia untok mencari barang-barang paling berharga di dunia. Cawan Hufflepuff, Makhota Ravenclaw dan paling yang dia obses, Loket Slytherin.

Namun, ada satu sahaja warisan yang dia tak jumpa, iaitu pedang Gryfindor.

Keempat-empat ni merupakan barang antik paling berharga sebab ia dimiliki pengasas sekolah Hogwarts.

Untuk apa dia cari empat-empat benda ni?

Sebab dia nak pindahkan roh-roh dia dalam keempat-empat ini. Dia nak letakkan roh dia ke dalam sesuatu yang paling berharga di dunia.

Jadi, untok meletakkan Horcrux sahaja pun dia dah bunuh 3 orang. Dia berniat nak letakkan 7 Horcrux. Lagi 4 Horcrux tu dia letak pada diari kesayangan dia, ular peliharaannya, cincin pusaka atuk dia dan dia kekalkan satu lagi pecahan dalam badan dia.

Maknanya, dia dah bunuh 7 orang hanya untok buat Horcrux sahaja.

Apabila dia dah lengkap buat Horcrux, dia rasa ketagih nak membunuh. Ketagihan itu membuatkan dia sangat suka membunuh orang yang ada darah campur dan muggle (orang biasa).

Dia bertukar menjadi pembunuh yang paling kejam di dunia sihir. Takda siapa boleh tangkap dia sebab ilmu sihir dia ni dah tak terbanding lagi. Dia juga ada organisasi jenayah bernama Death Eater.

Orang dah tak panggil dia Tom Riddle lagi, kerana dia sudah bertukar identiti menjadi,

Lord Voldermort.

Dialah manusia paling kejam yang ada pada zaman tersebut. Dunia ahli sihir takutkan dia sehingga nak sebut nama dia pun takut.

Tapi, dunianya tidak seindah selamanya.

Suatu hari, dia menilik nasibnya. Dalam tilikan tu ada menyebut, akan ada seorang bayi yang lahir pada hujung bulan Julai akan menghapuskan dia.

Voldermort jadi takut, lalu dia mencari bayi yang lahir pada hujung bulan 7, dan dia pergi ke rumah bayi itu. Lalu waktu dia nak bunuh bayi itu, mak ayah bayi ini bermati-matian lindungi bayi ini.

Setelah mak ayah dia mati dibunuh, Voldermort pun angkat kayu sakti dia, kemudian pancarkan sihir kematian kat bayi ini.

Malangnya sihirnya terkena semula pada dirinya, dan dia pun hancur.

Rupa-rupanya ada satu sihir kuno yang berada dalam diri semua ahli sihir, dimana jika ada seseorang melindungi seseorang, akan terkeluarlah satu sihir dinamakan sebagai Sihir Pelindung yang akan melindungi orang itu daripada sebarang sihir kematian.

Jadi, dalam kes ini, mak bayi ini secara tak sengaja, semasa melindungi bayi ini, telah keluarkan sihir tersebut dan membuatkan bayi ini terlindung daripada dibunuh Voldermort.

Dunia sihir bergembira dengan kehancuran Voldermort dan menganggap bayi itu merupakan hero dunia sihir.

Bayi itu bernama Harry Potter.

Orang menyangka, Voldermort sudah mati. Namun, jangan lupa, Voldermort ada lagi 6 nyawa yang membuatkan dia takkan mati selagi enam-enam benda ini tidak dihancurkan.

Dan itulah pengembaraan sepanjang siri novel Harry Potter.

Tapi, perkara yang paling menggembirakan adalah, ada satu group peminat Harry Potter yang membuat filem cerita tentang Voldermort sahaja.

Filem berdurasi lebih kurang 50 minit memaparkan tentang kisah hidup Voldermort secara lebih terperinci.

Walaupun filem ini hanya dibuat oleh peminat, tetapi kualitinya sangat hebat. Setaraf dengan kualiti cerita Hollywood yang lain. CGI, plot cerita, dan skripnya sangat mengagumkan.

Filem pendek ini boleh didapati di Youtube sahaja. Tajuknya adalah Voldermort: Origins of The Heir.

Secara personal, aku bagi filem pendek ni 8.5/10. Memang tabik spring kepada team yang buat filem ni, dan kosnya hanya £15,000 sahaja.

Tom Riddle ni memang satu watak yang aku sangat obses masa kecik. E-mel aku, password-password dan profile picture semua aku letak nama dia.

Dan bila tengok movie ni, merupakan satu perkara paling menggembirakan dalam hidup aku. Kah kah kah.

Panjang aku tulis ni. Nampak tak excited betul aku dengan Tom Riddle ni?


Wing Chun Dan Legenda Ip Man

1. Wing Chun adalah salah satu sistem seni mempertahankan diri yang berasal dari Selatan China pada kira kira 300 tahun yang lalu.

2. Seorang rahib Budha yang bernama Ng Mui , merupakan pakar dalam Kungfu ‘Shaolin’ , menggunakan kepakaran dan pengetahuannya untuk mencipta satu cara untuk memanipulasi kelemahan yang wujud dalam sistem kungfu ‘Shaolin’ .Beliau mendapat inspirasi beliau untuk Wing Chun dari pergerakan haiwan, terutamanya daripada burung bangau.

3. Nama Wing Chun itu sendiri berasal daripada nama seorang wanita yang bernama Yim Wing Chun. Yim Wing Chun juga merupakan anak murid pertama kepada Ng Mui. Wanita ini didesak oleh seorang jeneral perang pihak musuh untuk berkahwin dengannya.

4. Setelah menguasai seni bela diri ini , wanita ini berjaya menghalau penjahat dan berjaya mengalahkan Jeneral Perang itu dalam perlawanan satu sama satu. Ini adalah bagaimana keturunan Wing Chun bermula menurut legenda popular.

5. Yip Man (atau dikenali sebagai Ip Man) dilahirkan di Foshan, China pada tahun 1893. Beliau berasal dari keluarga yang kaya.

6. Ip Man dihantar bapanya untuk berguru dengan Chan Wah Shun (merupakan anak murid kepada Leung Jan). Setelah Chan Wah Shun bersara atas faktor kesihatan dan usia yang sudah lanjut, Ip Man meneruskan latihannya bersama senior-senior seperguruannya, seperti Ng Jung So.

7. Selepas kematian gurunya iaitu Chan Wah Shun pada tahun 1911, Ip Man menyambung pelajarannya di St. Stephan College Hong Kong. Di sana, beliau terserempak dengan Leung Bik, merupakan anak kedua kepada Leung Jan. Bakat dan ketangkasan Ip Man digilap dan dilatih oleh Leung Bik kepada tahap tertinggi dalam tempoh 7 tahun sepanjang pengajiannya di Hong Kong.

8. Sifu Chan Wah Shun dan Leung Bik mempunyai cara dan variasi yang berbeza. Belajar di bawah 2 sifu yang berbeza membuatkan Ip Man berjaya menguasi seni Wing Chun dengan sempurna.

9. Sekembalinya beliau ke China, beliau berusaha untuk mengembangkan seni Wing Chun kepada orang ramai dengan mengajarnya. Walaubagaimana pun, beliau tidak mengajar lama. Hal ini disebabkan penguasaan Jepun terhadap China pada tahun 1942.

10. Ip Man berjaya melarikan diri ke Hong Kong pada 1949 dan mula mengajar Wing Chun di sana untuk menyara kehidupan. Sepanjang beliau di Hong Kong, beliau berjaya melatih ramai anak murid yang handal. Antara anak murid yang dilatih beliau adalah Bruce Lee.

11. Beliau meninggal dunia pada tahun 1972 di Hong Kong pada usia 79 tahun.

12. Kisah lagenda ini banyak difilemkan ke layar perak. Antara yang paling popular adalah watak yang dimainkan oleh bintang Hong Kong, Donnie Yen sebagai Ip Man. Aksi tangkas Donnie Yen sememangnya membuatkan penonton terpegun melihatnya.

13. Untuk pengetahuan anda semua, Donnie Yen memiliki tali pinggang hitam dalam taekwando dan judo. Selain itu, beliau memegang tali pinggang unggu dalam jiu-jitsu. Beliau juga mempelajari muay thai, parkour, kick boxing dan wrestling sebagai tambahan. Beliau juga kerap kali memenangi pingat emas dalam acara wushu.

14. Kisah Ip Man sememangnya penuh dengan pengajaran dan unsur unsur penting terutamanya sifat sayangkan bangsa dan anti penjajah. Berharap pengarah pengarah di Malaysia juga mengetengahkan seni bela diri Melayu seperti Silat dengan watak watak pahlawan Melayu untuk tatapan rakyat Malaysia.

Sekian.

– Aidi E.R. –


‘Han’ Dalam Seni Korea

Apa yang membuat drama Korea Selatan (K-Drama) begitu menagihkan bagi sesetengah orang?

Ada drama tempatan yang cuba meniru unsur-unsur K-Drama seperti watak lelakinya kaya raya (ala-ala chaebol), watak perempuannya ala-ala Cinderella, dan ada watak ibu hero yang ala-ala mak tiri Snow White. Namun ia tidak memberi kesan seperti K-Drama.

Ini kerana K-Drama membawa jiwa atau etos orang Korea yang tiada di bangsa-bangsa lain.Etos ini bernama ‘Han’ (Hangul: 한, Hanja: 恨).

Dalam kajian psikologi ada konsep ‘racial memory’ atau ‘collective unconscious’, maksudnya setiap bangsa mempunyai ‘trait’ psikologi yang diwariskan dari generasi ke generasi. Han adalah trait psikologi masyarakat Korea.

Perkataan Han ni sukar diterjemahkan. Ia melambangkan perasaan yang bercampur aduk antara rasa dendam atau ‘won-han’ (Hangul: 원한, Hanja: 寃恨), rasa duka atau ‘jeong-han’ (Hangul: 정한, Hanja: 情恨) dan rasa kesal atau ‘hoe-han’ (Hangul: 회한, Hanja: 悔恨).

Tiada perkataan Bahasa Inggeris yang dapat menggambarkan ‘Han’ secara tepat, tak kira ‘regret’, ‘resentment’, ‘grief’, ‘sorrow’, ‘woundedness’ atau ‘unavenged injustice’.

‘Han’ merupakan perasaan kesal atas hakikat hidup yang penuh dengan ketidakadilan dan tragedi. Perasaan Han ini lahir daripada pengalaman sejarah bangsa Korea.

Sebagai sebuah negara kecil yang tersepit antara China dan Jepun, orang Korea (dari zaman Gojoseon hingga Tiga Kerajaan hingga Goryeo hingga Joseon) pernah diserang sebanyak 400 kali, sedangkan mereka tak pernah jadi ‘aggressor’.

Dan takdir masih tidak menyebelahi bangsa Korea dalam sejarah moden. Bila sudah moden, dijajah Jepun (1910). Bila sudah merdeka, dipisahkan pula melalui Perang Korea (1950-1953). Bila sudah maju, dihancur pula oleh krisis kewangan (1997).

Pengalaman sejarah menyebabkan orang Korea menaruh dendam terhadap takdir. Namun, mereka sedar mereka tidak mampu melawan takdir, maka mereka pun pendam saja perasaan dendam dan layan perasaan kesal.

Seni menjadi jalan keluar bagi bangsa Korea. Mereka mengguna muzik dan lakonan untuk meluahkan perasaan Han. Proses ini dinamakan sebagai ‘hae-han’ (Hangul: 해한, Hanja: 解恨) atau ‘Han-puri’ (한풀이) yang membawa maksud meleraikan Han.

Ada persamaan dengan katarsis (catharsis) dalam budaya Yunani purba di mana teater tragedi menjadi ejen penyucian hati dari perasaan tragis.

Disebabkan Han, orang Korea tersangat sensitif dan sentimental. Mereka boleh mengaitkan segala kesialan dalam hidup sebagai permainan takdir. Maka tidak hairan, seni moden seperti K-Drama turut diwarnai oleh Han.

Dalam K-Drama, kehidupan manusia digambarkan sebagai tragedi. Hero dan heroine yang saling bercinta tak dapat bersama kerana takdir: mereka ditakdirkan rupa-rupanya mereka adik-beradik, mereka ditakdirkan menghadapi kanser, mereka ditakdirkan mengalami kemalangan, mereka ditakdirkan kehilangan memori.

Ini semua unsur-unsur yang terdapat dalam drama dan filem Korea yang tersohor dari Endless Love (2000), Winter Sonata (2002), Stairway to Heaven (2003), I’m Sorry, I Love You (2004), Tree of Heaven (2006), Secret Garden (2010), Heartstrings (2011), The Moon Embracing the Sun (2012) hingga ke Kill Me Heal Me (2015).

Cerita yang sentimental dan tragis jadi ‘trademark’ K-Drama. Dan hanya lakonan orang Korea yang nampak ‘natural’.

Kita boleh kata orang Korea ini ‘fake’, tapi air mata mereka adalah paling ‘authentic’. Kesedihan itu datang dari hati dan perasaan Han. Para penonton turut terkesan dan menangis sama-sama. Sama-sama menyelami katarsis.

Tapi Han tidak menjadikan orang Korea pesimis. Sebaliknya Han membakar semangat mereka untuk terus ‘fighting’ dalam hidup. Ye lah, kalau hidup ni akan berakhir dengan tragis, kenapa tidak berusaha untuk mengecapi kebahagiaan? Maka orang Korea pun berusaha bersungguh-sungguh dalam semua bidang, melakukan yang terbaik untuk melawan takdir, walaupun mereka tahu ia hanyalah sia-sia.

Itu sebabnya dalam K-Drama, walaupun pasangan hero dan heroine tahu cinta mereka tak akan ada kesudahan, mereka tetap cuba untuk melawan sehingga mereka dikalahkan oleh takdir.

Perasaan Han juga membawa kepada perasaan ‘Jeong’ (Hangul: 정, Hanja: 情) atau ‘bonding’ sesama orang Korea. Jeong wujud di kalangan orang yang berkongsi Han yang sama. Semakin diuji oleh takdir, semakin kukuh hubungan pasangan.

Di waktu-waktu genting seperti Krisis Kewangan 1997, perasaan Han dan Jeong ini menyatupadukan orang Korea untuk sama-sama menyelamatkan negara mereka.

Kita tak akan mampu memahami orang Korea sehingga memahami Han. Itu sebabnya pembuat dasar luar di US hairan kenapa sebahagian besar orang Korea Selatan masih berbaik sangka dengan Korea Utara sedangkan mereka pernah bunuh-membunuh dalam Perang Korea?

Kerana orang Korea sama-sama melihat diri mereka sebagai mangsa takdir. Mereka berkongsi Han. Han memupuk Jeong antara mereka.

Kalau nak tahu, evangelis Kristian mengkaji konsep Han secara mendalam dan mereka ‘tackle’ psikologi orang Korea dalam dakwah mereka. Mereka menonjolkan ajaran Kristian sebagai penawar kepada Han. Itu menyebabkan Kristian berkembang dengan pesat di Korea Selatan.

Sedangkan agama kita adalah penawar terbaik bagi Han. Tapi itu lah, siapa nak ambil tahu pasal benda-benda macam ni kan?

Bacaan lanjut:

Euny Hong, The Birth of Korean Cool (2014)
Keumsil Kim Yoon and Burce Williams, Two Lenses of the Korean Ethos: Key Cultural Concepts and Their Appearances in Cinema (2015)
Choi Sang-jin, The Psychology of the Korean People (2000)


Takkan Ada Imam al-Ghazali Tanpa Nizam al-Mulk

Korang yang dah khatam Diriliş: Ertuğrul, tau tak ada lagi citer best pasal sejarah Turki? Cuba cari tajuk Alparslan: Büyük Selçuklu. Baru release tahun 2021. Tunggu la nanti, mana tau masuk Netflix atau Astro. Takde lagi alasan untuk tak minat sejarah!OK nak citer, dalam series ni ada satu watak bernama Nizam al-Mulk. Siapa dia ni? Kalau Alp Arsalan adalah Sultan bagi Kerajaan Seljuk, Nizam al-Mulk (1018) pula ialah perdana menterinya. Dia berkhidmat dari tahun 1064 sehingga 1092 dengan dua orang Sultan iaitu Alp Arsalan (1062-1072) dan puteranya Malik Shah I (1072-1092). Gandingan sultan dan perdana menteri yang kompeten ini dikenang sebagai zaman kegemilangan Empayar Seljuk.

Nama lengkapnya Hasan bin ‘Ali bin Ishaq. Gelaran ‘Nizam al-Mulk’ bermaksud pengatur pemerintahan. Dia lahir pada tahun 1018 di kota Tus, Iran. Ayahnya seorang pegawai kerajaan yang sangat terkenal pada masanya. Oleh karena itu, Nizam al-Mulk tumbuh dalam lingkungan yang sarat dengan ilmu agama dan politik.Segelintir orientalis mengkritik tabiat Nizam al-Mulk yang membelanjakan bajet besar bagi pendidikan berbanding ketenteraan. Perdana menteri Seljuk ini lebih giat membangunkan madrasah berbanding kubu pertahanan. Apa falsafah di sebaliknya? Ternyata figur penting ini memiliki visi yang jauh. Kestabilan dan kemakmuran sesebuah negara tidak hanya dengan ketajaman pedang, tetapi juga kekuatan akal dan iman. Oleh itu, dia menubuhkan rangkaian Madrasah Nizamiyyah di Nishapur, Baghdad, Balkh, Isfahan, Harat, Marw, Amul Tabaristan, Basrah, ‘Askar Makram dan Mawsil.

Pensyarah di Madrasah Nizamiyyah yang paling popular ialah Hujjatul Islam Imam Abu Hamid Al-Ghazali. Ulama’ besar tasawuf ini berkhidmat di cawangan Baghdad dan berguru dengan Imam al-Juwayni. Selain itu, Abu Ishaq al-Shirazi dan Abu Bakr al-Khujandi turut menjadi muallim. Cawangan Madrasah Nizamiyyah di Nishapur pula memperkenalkan Imam Abd al-Karīm AL-Qusyairi, pengarang kitab tasawuf Risalah Qusyairiah. Graduan lain termasuklah Abu Hafs al-Balkhi, Ibn ‘Asakir, al-‘Imad al-Asfahani.

Alam Melayu ikut menerima tempiasnya. Kitab Bustan as-Salatin (Sheikh Nuruddin ar-Raniri) dan Taj as-Salatin (Bukhari al-Johor) mengambil iktibar daripada karangan Nizam al-Mulk berjudul Siyasat Nameh. Pandangan terkehadapan Nizam al-Mulk masih kita nikmati meskipun setelah kewafatannya.

Di zamannya, fahaman sesat Syiah Batiniah dan Ismailiah sedang melarat di dalam masyarakat Muslim. Khilafah Abbasiah membenteras habis-habisan aliran tersebut. Imam Al-Ghazali menulis kitab Fadha’ih al-Batiniyah bagi mengoyakkan semua pegangan mereka secara ilmiah. Sementara itu, Nizam al-Mulk menulis kitab Siyar al-Mulk yang mengkategorikan Syiah Qaramitah dan Batiniah sebagai sesat lagi menyesatkan.Angkara dendam kesumat puak Syiah, seorang assassin dihantar oleh Hassan Sabbah dan membunuh Nizam al-Mulk. Tragedi ini terjadi pada 10hb Ramadhan 489 H bersamaan 1092 M. Assassin tersebut menyamar sebagai orang sufi agar dapat mendekatinya sebelum menikam mati Nizam al-Mulk dengan sebilah belati. Kematian mengejut figur penting ini mengakibatkan fasa kemerosotan Kerajaan Bani Seljuk.

Imam al-Ghazali turut berduka dengan pemergiannya lalu memencilkan diri dalam dunia sufi. Dalam tempoh suluk di Masjid Umawi Damsyik, al-Ghazali berhasil menyiapkan karya besarnya: Ihya Ulumiddin.Jika tanpa Nizam al-Mulk mungkin umat Islam tidak akan kenal Imam al-Ghazali. Jasanya membiayai tapak pendidikan Madrasah Nizamiyyah telah memantapkan akidah Ahlul Sunnah wal Jamaah serta mazhab Hanafi dan Syafie. Meskipun Daulah Seljuk bubar pada 1194, semangat jihad yang dilaungkan Nizam al-Mulk tidak berakhir malahan disambung oleh Khilafah Turki Uthmaniah.


Identiti Nasional Yang Ada Pada Pasangan Sugu Pavithra

Semenjak dari PKP, nama pasangan youtuber Malaysia berbangsa India, pasangan Sugu Pavithra menjadi viral seluruh Malaysia. Pasangan ini buat video cara memasak dan share resepi di channel youtubenya. Lebih mengagumkan mereka baru sahaja buat channel ini awal tahun 2020, tetapi jumlah tontonan (views) di setiap videonya mencecah jutaan tontonan.

Namanya terus naik setelah mendapat perhatian oleh netizen dan Perdana Menteri sendiri, Tan Sri Muhyiddin Yasin. Lagi-lagi baru Pavithra ini dijemput menjadi model disebuah majalah, Pepatung. Ini satu achievement yang hebat bagi youtuber yang bukan asalnya artis atau public figure.

Dalam ramai memuji cara humble dan gaya hidup simple pasangan ini, ada juga yang mengecam tindakan pasangan ini ini. Seperti ada memberi larangan berkongsi resepi bangsa India kepada umum dan paling peliknya ada yang marah bila orang Melayu berbangga bila pasangan ini menggunakan Bahasa Malaysia dalam video-videonya.

Sebab yang hype dan teruja dengan video-video pasangan ini ini kebanyakan orang Melayu. Jadi adakah salah menggunakan Bahasa Malaysia atau dulunya dipanggil Bahasa Melayu dalam videonya? Adakah racist bila orang Malaysia berbangga dengan Bahasa Malaysia atau bahasa kebangsaan sendiri? Sampai ada yang mempertikai identiti nasional kita itu.

Pentingkah ‘identiti nasional’ ini? Adakah ia dapat memupuk perpaduan dan menjamin kestabilan sebuah negara?

Jawapanya, Ya. Identiti Nasional adalah merujuk kepada sifat-sifat berlainan satu kumpulan(negara) dan rasa seseorang individu sebagai ahli kumpulan (negara) tersebut. Menurut kajian ahli antropologis, Robin I. M. Dunbar, had rangkaian sosial adalah tidak lebih 150 orang. Lebih maka akan jadi satu masalah atau perbalahan dalam kumpulan itu.

Tetapi banyak sahaja rangkaian sosial melebihi 150 orang. Ya, dalam satu kumpulan melebihi had itu, perlu ada satu ‘perkara’ yang dipegang bersama ahli kumpulan (dalam konteks perbincangan, negara).

Contoh mudah, dalam organisasi NGO, ada dia punya objektif. Ada yang objektifnya kebajikan, perjuangkan hak wanita, bantu mangsa bencana, dan lain-lain. Kalau dalam parti politik, ahli-ahli mereka yang ada beratus ribu atau jutaan itu mesti ikut dasar atau tujuan parti itu ditubuhkan.

Sebab itu, tak pelik kalau veteran parti puluhan tahun boleh lompat parti kerana mereka tidak berpegang kepada ‘identiti’ parti itu. Dalam konteks lebih besar iaitu negara, apakah ‘perkara’ itu?

Ya. Identiti Nasional lah. Identiti nasional ini boleh dalam pelbagai perkara, antaranya bangsa, agama, sejarah, budaya dan bahasa. Jadi dalam konteks Malaysia yang berbilang kaum dan sudah tentunya berlainan agama. Kita juga susah nak berpegang pada sejarah, kerana sejarah kita hanya 60 tahun lebih bersama dan ada sesetengah orang sentitif dengan sejarah asal bangsa masing-masing. Jadi yang terakhir ialah bahasa.

Bahasa adalah pilihan terakhir untuk kita kekalkan sebagai Identiti Nasional iaitu Bahasa Malaysia. Dalam Perlembagaan Persekutuan, Perkara 152 menyatakan bahawa bahasa Melayu sebagai bahasa kebangsaan dan dijadikan bahasa rasmi negara Malaysia.

Dan ditukar istilah Bahasa Melayu ke Bahasa Malaysia pada tahun 2007 untuk menyemai semangat kekitaan dalam kalangan rakyat Malaysia pelbagai bangsa. Nampak tak betapa nak meraikan kemajmukan negara kita.

Menurut pakar bahasa Melayu, Profesor Emeritus Datuk Dr. Nik Safiah Karim, seorang warga Malaysia mestilah menguasai bahasa kebangsaan sendiri tanpa meminggirkan bahasa Inggeris, dan bahasa-bahasa lain. Identiti nasional perlu diperkasakan sejak kecil dan ia mempunyai kaitan dengan rasa bangga dan rasa cinta terhadap negara ini.

Yang lebih penting, Bahasa Melayu mempunyai keupayaan membezakan rakyat Malaysia dengan warga negara lain. Perbezaan inilah yang dikatakan identiti nasional. Bahasa Melayu menjadi pemisah antara rakyat Malaysia dengan rakyat negara lain, Jepun misalnya. Orang Malaysia lafazkan terima kasih, orang Jepun lafazkan arigato gosaimas. Dari situ kita boleh beza nasional apabila masing-masing kekal dengan identiti nasional masing-masing.

Malangnya dalam negara kita, ada sebilangan kecil rakyat Malaysia sendiri jijik dengan Bahasa Melayu. Ada yang merasakan bahasa Melayu adalah second class dan lebih rasa pandai bila berbahasa Inggeris atau bahasa ibunda masing. Lebih malang jika ada yang menganggap Bahasa Malaysia hanya untuk orang melayu.

Ini adalah masalah yang serius untuk memupuk perpaduan.  Namun, untuk negara kita, faktor kaum Melayu yang juga kaum dominan, baik dari segi sejarah mahupun perkembangan semasa, perlu diambil kira apabila identiti nasional disentuh dari apa-apa sudut termasuk bahasa.

Bagaimana semua rakyat Malaysia nak bersatu kalau masing-masing malu untuk bertutur dalam satu bahasa kebangsaan ? Macam contoh pasangan ini, dia dikenali ramai oleh orang Cina dan Melayu sebab beliau buat video dalam bahasa kebangsaan. Cina boleh faham, Melayu boleh faham, Iban boleh faham, India boleh faham. Sebab itu, bahasa adalah lambang penyatuan dan perpaduan yang memangkin kepada identiti nasional Malaysia.

Oleh itu, bila sebut identiti nasional, masyarakat Malaysia yang pelbagai kaum, agama dan budaya, tidak kira generasi tua atau generasi muda mesti kena hormatinya. Identiti nasional hendaklah sama-sama dihayati, bukan omongan kosong sahja. Yang pelik jika hari-hari ratib mahukan Malaysian Malaysia tetapi bahasa Malaysia pun tak nak guna.

Ingatlah bahasa itu jiwa bangsa.

RUJUKAN:


China Tak “Claim” Asal Jepun Pun!

Bangunan di sebelah kanan ialah Kinkaku-ji di Kyoto, Jepun.

Bangunan di sebelah kiri ialah Dongducheng di Luoyang, China.

Perasan tak ada persamaan dari segi seni bina?

Selain nama “Heian-kyo”, Kyoto juga mempunyai nama “Rakujo”. Rakujo kalau ditulis dalam Kanji ialah 洛陽, kalau dibaca dalam Bahasa Cina, jadi “Luoyang”.

Apa kaitan Luoyang Jepun dan Luoyang China?

Ceritanya, dulu dulu dulu di Asia Timur, China lebih maju dan tinggi tamadunnya berbanding Jepun, jadi Jepun pun melancarkan program transformasi negara yang dikenali sebagai Taika Reform pada tahun 645 dengan meniru budaya, adat dan teknologi China.

Selain mencontohi bahasa, pakaian, adat Dinasti Tang di China, Jepun juga membina ibu kota baru (Kyoto) yang bermodelkan ibu kota Tang iaitu Chang’an (ibu kota barat) dan Luoyang (ibu kota timur). Tiru sebiji dari segi perancangan bandar dan juga seni bina. Sehingga orang China hari ini pun kagum, “kalau nak lihat wajah China ketika Dinasti Tang, pergilah Kyoto”.

Tapi tak ada orang China yang guna itu sebagai asas untuk klaim orang Cina ialah penduduk asal di Kyoto mahupun Jepun. Waktu tu wujud interaksi rapat antara China dan Jepun, ramai je saudagar, pendakwah Buddhis dan diplomat China yang singgah Jepun, tapi yang menghuni Jepun sebagai pemerintah dan rakyat ialah orang Yamato, atau orang Jepun.

Samalah, kalau jumpa peninggalan Hindu-Buddha di Malaysia dan Indonesia seperti candi, pura, prasasti dan sebagainya, itu bukan bermaksud orang India sudah berhijrah ke situ, dan pusat budaya India waktu tu pun ialah Empayar Gupta di utara India, bukan selatan India. Yang membina dan memerintah kerajaan-kerajaan Langkasuka, Gangga Negara, Kedah Tua dan Srivijaya ialah nenek moyang orang Melayu hari ini.

Apa yang berlaku di Jepun ialah “Sinification” atau pengadaptasian budaya China. Apa yang berlaku di Alam Melayu ialah “Indianization” atau pengadaptasian budaya benua India.

Itu sebab pentingnya untuk memahami konsep-konsep sejarah seperti “Indianization”, “Indianized kingdoms” dan “Islamization”. Supaya generasi sekarang dan masa depan tak kena kelentong. Kang orang datang membawa cerita “orang Melayu bukan penduduk asal” “tak wujud Tanah Melayu” “orang Nigeria ialah bumiputera” korang pun pergi angguk dan bersetuju.

Seram juga terbayang China gi klaim Jepun, kang diorang kata “Japanese Japan”, orang China dan Korea minoriti pun orang Jepun, kena lucutkan kedudukan Bahasa Jepun. Orang tak boleh pakai kimono dalam event rasmi. Kedai sushi tak leh letak papan tanda dalam Bahasa Jepun.

Jangan buat hal weh, den belum sempat pusing satu Jepun lagiii


Mirma Sinan: Arkitek Islam Teragung Sepanjang Zaman

Kata Frank Lloyd Wright, seorang arkitek Amerika Syarikat yang hidup ketika era abad ke-20 Masihi dahulu, tiada arkitek yang layak dibincangkan dalam sejarah melainkan dua orang ini. Dirinya dan Mirma Sinan. Perkenalkan kepada anda, Koca Mi’mâr Sinân Âğâ atau dikenali sebagai sebagai Mirma Sinan, seorang arkitek yang berkhidmat untuk Empayar Turki Uthmaniyah melalui pemerintahan 3 sultan iaitu Suleiman The Magnificient, Selim II dan Murad II.

Sejarah awalnya ialah dia dilahirkan dalam keluarga Kristian yang menetap di dalam wilayah Empayar Uthmaniyah, dimana sistem Janissari memerlukan setiap keluarga Kristian untuk menghantarkan anak mereka untuk berkhidmat dalam sistem tentera elit Turki iaitu Jannisari dan memeluk Islam. Beliau adalah dari keturunan Yunani dan Armenia.

Seawal usianya dalam Jannisari lagi Mimar Sinan menunjukkan bakatnya dalam bidang kejuruteraan. Lagipun usia mudanya turut diabadikan menjadi seorang tukang kayu, belajar dari ayahandanya. Mimar Sinan mula dinaikkan pangkat menjadi pegawal seiring dengan perkhidmatannya dalam unit ketenteraan Uthmaniyah dalam misinya meluaskan penaklukan empayar Uthmaniyah ke Eropah.

Namun, sampai suatu masa Uthmaniyah mula menyedari bakat terpendam milik Sinan lalu dia ditabalkan sebagai ketua artkitek buat Empayar Uthmaniyah itu sendiri. Matlamat utama Mirmar Sinan ketika itu adalah untuk membina monument Islam yang jauh lebih besar daripada Hagia Sophia yang dibina oleh Rom Byzantine ketika abad ke-6 Masihi dahulu yang kemudiannya ditukarkan menjadi masjid oleh Mehmed II atau lebih dikenali dalam kalangan orang kita sebagai Sultan Muhammad Al-Fateh selepas berjaya menakluk Istanbul atau nama asalnya Constantinople.

Kerjaya artikek Mirma Sinan bermula dengan dia membina beberapa buah binaan kecil seperti membina Masjid Kusruwiyah di Aleppo, Syria pada tahun 1547 Masihi. Selain itu, Mirma Sinan turut mengendalikan projek pembaikpulih dan ubah suai Masjid Imam Abu Hanifa di Baghdad serta Masjid Jallaludin Rumi di Konya. Projek-projek pembinaan awal ini memberikan pengalaman dan ilmu untuk Mirma Sinan mula melangkah jauh.

Projek Mega pertama di bawah Mirma Sinan adalah membina masjid besar untuk anak Sultan Suleimen yang baru sahaja meninggal dunia pada tahun 1543 kerana demam campak. Pembinaan masjid untuk Putera Mehmed ini mengambil masa selama 4 tahun yang turut menempatkan sekolah, dapur untuk para orang miskin ddan gelandangan, tempat tinggal untuk para musadir dan tidak lupa juga makam untuk Putera Mehmed itu sendiri. Masjid yang dinamakan sebagai Şehzade Jami’ ini yang bermaksud Masjid Putera meski sangat disukai oleh Sultan Suleimen, namun Sinan sendiri tidak berapa berkenan dengan hasil seninya dan berpendapat bahawa sesungguhnya, dia mampu melakukan lebih baik daripada itu.

Projek mega seterusnya yang turut mencatatkan namanya sebagai salah seorang artkitek Islam paling agung dalam sejarah pembinaan masjid untuk Sultan Suleimen itu sendiri. Sultan Suleimen mahukan pembinaan sebuah masjid yang dinamakan atas dirinya, dan masjid itu apabila siap kelak akan jadi salah satu amal jariah yang ditinggalkan oleh Sultan Suleimen ketika di Barzakh nanti selagi mana orang Islam bersolat dan menggunakannya. Selain itu, masjid ini juga dimahukan untuk menjadi pencakar langit untuk Istanbul dan fokus keindahan Istanbul itu sendiri. Sebuah puncak bukit di Tanduk Emas dijadikan lokasi untuk pembinaannya.

Dikatakan bahawa untuk memasang pasak-pasak pembinaan bagi masjid itiu sahaja mengambil masa selama 7 tahun. Bahkan legenda bercerita selepas memasang pasak itu, Sinan menghilang selama 5 tahun sebelum kembali pulang. Apabila ditanyakan oleh Sultan Suleimen, dijawabnya kerana binaannya itu terlalu besar, makai a memerlukan masa sehingga 5 tahun bagi pasak yang ditanamnya itu bersemadi di dalam tanah.

1557 ialah waktu masjid tersebut siap pembinaannya. Tingginya dalam sekitar 50 meter dan ketika itu, tiada binaan masjid di Istanbul yang mencapai ketinggian, saiz dan juga keindahan yang dimilki oleh masjid yang dinamakan sebagai Masjid Suleymaniye ini. Masjid ini dilengkapi oleh hospital, tempat mandi awam, sekolah dan universiti yang mengajarkan pelbagai jenis ilmu dan sudah tentu, makam yang menempatkan Sultan Sulaiman itu sendiri. Namun, Sinan masih lagi belum puas dengan pencapaiannya.

Ia adalah pada selepas kemangkatan Sultan Suleiman, dan tampuk pemerintahan diambil oleh pewarisnya iaitu Sultan Selim II. Sultan Selim II mahukan seperti mana Sultan Suleiman, turut memiliki masjidnya yang tersendiri. Masjid ini kemudiannya akan dianggap olehj Mirma Sinan sebagai karya teragungnya, yang dianggap secara peribadi oleh Sinan menandingi binaan Haiga Sophia yang pernah dibina oleh Byzantine. Apabila, siap masjid yang diberi nama sebagai Selimiye Mosque ini mempunyai Menara masjid paling tinggi ketika itu dengan mencapai 80 meter, manakala kubahnya pula mencapai ketinggian baru yang berjaya mengatasi ketinggian Haiga Sophia, bahkan turut kelihatan seperti berdiri dengan sendirinya, tanpa ditampung apa-apa, berbeza dengan binaan masjid yang lain. Masjid ini kemudiannya kekal menjadi mercu tanda kota Edirne, di Turki, di mana lokasi masjid ini dibina. Tambah menariknya, binaan ini dibina ketika usianya mencecah 70-an!

Arkitek yang cukup berjasa pada dunia Islam ini akhirnya meninggal dunia pada tahun 1588 pada usia 98 tahun selepas membina ratusan binaan sepanjang hidupnya yang merangkumi, 90 buah masjid besar, 50 masjid kecil, 57 kolej dan universiti, 8 jambatan dan pelbagai binaan lain dalam empayar Uthmaniyah itu sendiri. Legasi yang ditinggalkan oleh Mirma Sinan selepas itu adalah merangkumi anak muridnya yang akan berterusan membina monument-monument hebat lain di dunia termasuklah Taj Mahal itu sendiri.

Rujukan:

Al-Khateeb, Firas (2012) The Greatest Architect of All Time. Lost Islamic History

Olcayto, Rory (2012) Mimar Sinan was one of the world’s best architects of religious buildings. The Architect’s Journal


Proses Penyediaan Makanan Halal Di Angkasa

Pembangunan ekonomi Dunia Islam telah mengubah landskap politik angkasa. Pada hari ini, banyak negara Islam yang mempunyai agensi angkasa.

Emiriyah Arab Bersatu misalnya pernah mencadangkan sebuah agensi angkasa rantau dibawah panji Dunia Arab. Hasrat UAE sebenarnya bermiripkan Agensi Angkasa Eropah (ESA) yang disertai Kesatuan Eropah EU).

Tetapi Dunia Arab tidak sama seperti EU. Dalam Dunia Arab sendiri ada persengketaan. Yaman sedang berkonflik dengan Arab Saudi, yang memboikot Qatar. Iraq pula terburai kerana peperangan. Libya terbelah selepas dua peperangan saudara.

Jadi UAE pun menggunakan keupayaan sendiri, siap menyediakan program ke Marikh pun.

Maka ini menunjukkan bahawa perlumbaan angkasa sudah bukan lagi dominasi bukan Islam. Ramai dalam kalangan umat Islam pun telah menjadi sebahagian daripada perlumbaan ini.

Putera Sultan bin Salman ialah orang Islam pertama yang keluar dari Bumi, diikuti Muhammed Faris dari Syria. Musa Manarov pula mewakili warga Azerbaijan pertama di angkasa.

Dan Anousheh Ansari merupakan wanita Islam pertama. Dan tidak lupa juga, Sheikh Muszaphar Shukor yang mewakili Malaysia ke angkasa.

Ini semua angkasawan Islam yang semestinya bergantung pada syariat halal. Dan mereka bukan umat Islam terakhir untuk menjejaki angkasa.

Jadi industri halal perlu berkembang untuk merangkumi aspek angkasa juga…… dan sebenarnya, industri halal telah merangkumi keperluan angksawan.

Kerana Stesen Angkasa Antarabangsa (ISS) berkelengkapan dengan makanan bertin yang halal.

Hazza Al Mansouri ialah warga UAE pertama yang menjejaki angkasa. Beliau dibekalkan dengan menu khas (Serkal, 2019).

Balaleet ialah hidangan seperti bihun yang dimasakkan dengan telur dadar dan bawang, biasanya dimakan sebagai sarapan.

Madrooba pula ialah ikan kering berempah yang dimasak dengan tepung. Manakala saloona ialah stew ikan atau daging lembu atau kambing yang ditanak dengan sayur berempah, boleh dimakan dengan nasi.

Ini bukan sekadar bekalan. Setiap makanan ini perlu dibungkus secara saintifik. Amanah ini diberikan kepada Makmal Makanan Angkasa JSC di Rusia.

Pasukan yang terlibat ialah Glavkosmos (Rusia) dan Institut Masalah Biologi Perubatan (IBMP) daripada Akademi Sains Rusia.

Para saintis di situ perlu memastikan makanan ini terlindung daripada sebarang pencemaran atau pembawa bahaya di angkasa kelak.

Jadi mereka membungkuskan balaleet dan saloona dalam tin. Manakala madrooba dibungkuskan dalam tiub seperti ubat gigi.

Madrooba boleh dimakan sebaik sahaja pembungkusnya dibuka. Jadi selagi tidak dibuka, makanan itu halal dan selamat daripada 12 hingga 24 bulan (Lim, 2019).

Tetapi pihak terlibat enggan menceritakan tentang proses teknologi dan pensijilan halal.

Walau bagaimanapun, setiap produk digunakan ialah semulajadi tanpa pewarna dan pengawet. Semuanya dikira secara kalori untuk melengkapkan keperluan seorang angkasawan semasa berkhidmat di dalam stesen.

Ini mengubahkan segala-galanya. Kerana sebelum ini, ISS tidak mampu menyediakan keperluan makanan halal atau kosher. Angkasawan Yahudi tidak dapat menepati keperluan semasa perayaan Passover, ibaratkan hidup dalam darurat semata-mata (Lewin, 2017).

Tetapi dengan penglibatan UAE, industri halal ibaratkan telah mengharungi revolusi untuk memastikan tiada angkasawan perlu mengorbankan akidah dan agama Islam demi aspirasi saintifik.

Jelas sekali sains telah mengembangkan peranan halal, yang dalam tempoh 100 tahun semestinya diluaskan lagi. Apabila Bulan dan Marikh boleh menempatkan manusia, tentu sekali makanan halal perlu disediakan untuk membekalkan keperluan angkasawan-angkasawan Islam di dunia lain ini.

Ketika itu Islam tidak akan menjadi sebuah agama Bumi semata-mata.

RUJUKAN:

Lewin, S. (2017, April 18). Can You Keep Kosher or Halal in Space? Space.

Lim, G.Y. (2019, Ogos 28). Space taste: Lab reveals how it created first halal menu for UAE astronaut. Food Navigator.

Serkal, M. (2019, Julai 7). First Emirati astronaut gets personalised halal menu in space. Gulf News.


Raja Hawaii Yang Mengaku Dirinya Melayu

1- Sewaktu
Raja Hawaii ini berkunjung ke Siam bersama-sama orang kanannya, beliau
menziarahi Raja Chulalongkorn di Istana
dan beramah mesra. Raja Hawaii ini mengatakan bahawa beliau mempunyai darah
melayu dan ia dibalas oleh Raja Siam dengan menyatakan bahawa bangsa Siam juga
mempunyai pertalian dengan Melayu.

2- Peristiwa ini berlaku pada tahun 1881, Raja Kalakaua
meninggalkan Hawaiʻi dan menjadi raja pertama di dunia, untuk melakukan
perjalanan keliling dunia untuk mempelajari masalah imigrasi dan meningkatkan
hubungan luar negeri. Dia juga ingin mempelajari bagaimana para penguasa
lainnya memerintah. Dalam ketidakhadirannya, saudara perempuan dan pewarisnya,
Puteri Liliʻuokalani, memerintah sebagai Pemangku Raja (Raja Leleiohoku, mantan
pewaris, telah meninggal pada tahun 1877).

3- Persinggahan pertama Raja Kalakaua ialah ke
San Francisco di mana ia mendapat sambutan rasmi dari
kerajaan.
Kemudian beliau berlayar ke perairan Jepun, di mana dia bertemu dengan Maharaja
Meiji. Ia melanjutkan melalui Dinasti Qing di China,
Kesultanan Johor, Siam di bawah Raja Chulalongkorn (Rama V), Burma, Raja
English Mesir, Itali, Belgium, Jajahan Jerman, Austria-Hungary, Republik Ketiga
Perancis, Sepanyol, Portugal, Jajahan Raja English
dan Ireland, dan kembali melalui Amerika Syarikat sebelum kembali ke Hawaii.

4- Sejak
sekian lama, rumpun Austronesia ini turut dikenali sebagai rumpun Melayu. Pada
tahun 1879, untuk pengetahuan semua, parlimen Haiwaii dengan bantuan
Maharaja Abu Bakar, Sultan Johor pada ketika itu telah mengusulkan satu usul
yang bertajuk, “Penyatuan Dunia Melayu.” King Kalākaua, seorang Raja
kerajaan Hawaii yang bebas pada ketika itu, merupakan antara orang yang
mencadangkan penyatuan tersebut. Mereka saling memanggil “ADIK BERADIK MELAYU
YANG HILANG.”

5- Sultan
Johor mempunyai pengaruh yang besar. His Highness Sir Sultan Abu Bakar
memerintah Johor sekitar tahun 1868 hingga 1895 dan Menteri Besar Johor Pertama
pada tahun 1882. Perlu diingat Sultan Johor adalah Sultan Melayu yang dihormati
oleh Queen Of England pada masa itu , Kerana sebab itulah penasihat English di
Johor pada tahun 1900 hanya sebagai Konsul dan bukannya Residen, maksudnya
wakil kerajaan English ini hanya bertindak sebagai pemerhati sahaja dan tiada
kuasa campur tangan dalam hal-ehwal pentadbiran Johor.(sebab itulah juga Johor
hingga sekarang mempunyai Johor Military Force(JMF) – Tentera Setia Negara  yang disahkan dan perakui DI bawah Enakmen
Undang-undang Johor pada tahun 1880-an)

6- Tiada negeri-negeri di Malaysia hingga sekarang mempunyai kuasa menubuhkan
atau mempunyai pentadbiran tentera sendiri kecuali Johor sahaja. Sebabnya
Undang-undang Johor telah ada semenjak 120 tahun yang lepas sebelum Malaysia
merdeka lagi. Ini adalah mengapa Johor juga agak berbeza dengan negeri-negeri
Melayu yang lain.

HUBUNGAN AKRAB
JOHOR DAN HAWAII

1- Semasa kakak King Kalakalao di timpa
musibah politik, Sultan Johor menawarkan Queen Lilioukalani untuk
menubuhkan kerajaan diRaja Hawaii di luar negeri (Johor), tetapi ditolak
kerana  tidak mahu meninggalkan Hawaii.

2- Lagi sekali, semasa lawatan ke-2 1896, Sultan Johor menawarkan sokongan
kepadanya, tetapi lagi sekali ditolak dengan hormat. Queen Lilioukalani ni
terkenal kerana pada portrait negara, dia memakai seutas rantai taring harimau
yang dihadiahkan oleh Sultan Johor semasa
lawatan King Kalakalao. Pada King
Kalakalao pula, Sultan Johor menghadiahkan senaskah Al Quran bertinta emas..

3- Setelah sekitar 100 tahun hidup di bawah monarki, perebutan terhadap
takhta di Hawaii pemerintahan Raja David Kalakaua akhirnya meledak. Ketika dia
meninggal pada 1891, saudaranya Lili’uokalani menggantikannya sebagai ratu.
Namun dia digulingkan dalam sebuah kudeta 1893 oleh pemimpin perniagaan.

4- Sebuah pemerintahan baru, Republik Hawaii, kemudian dibentuk pada 1894 dan kemudiannya menyertai Amerika Syarikat pada tahun 1898. Pada 1903, Negeri Melayu (Hawaii) ini jatuh ketangan Amerika Syarikat sehingga sekarang.

Petikan dari buku: Around the world with a king

“Kalākaua’s remarked
to the Siamese King that “Polynesians had Malay blood”, King Chulalongkorn replied, “The Siamese are
partly Malay; we are related (Armstrong 126)”

From Siam,
the King continued to Singapore, Johore, Malaya, and the British Indian Empire (including Pakistan and Burma). The
Maharajah of Johore [Sultan Abu Bakar] and the King compared common legends and common words (such as API in
Malaysian and ahi in Hawaiian for fire; alima in Malaysian and Lima in Hawaiian
for five), concluding that Malays and Polynesians
were long-lost Malay brothers (Armstrong 144). This expression would later be
part of the Pan-Malaysian movement led by such imminent scholars as Dr. José
Rizal, Philippine Representative
Wenceslao Vinson’s, and President Diosdado Macapagal (father of the current
president of the Philippines). The idea of “long lost brothers” of a
great Pan-Pacific Malay maritime civilization stretching from Malaysia to Hawaii
would become a major theme in the national
liberation struggles of Southeast Asia until today.

The
King was also introduced to Islam from the Maharajah of Johor who also gave him
a green and gold copy of the Qur’an (Armstrong 145). In letters from Malaysia,
the King remarked to his sister how Malays looked very similar to native
Hawaiians and that the Maharaja looked exactly like Prince Leiohoku, the late
husband of Princess Ruth Ke`elikolani. The King described the Maharajah as:

…The Maharaja is a splendid man. He is liked and beloved by all nationalities here in Singapore especially the ladies. He is a fine looking man and resembles the first Leleiokhoku very much. If he could have spoken our language I would take him to be one of our people the resemblance being so strong…. (Letter of King Kalakaua to Princess Liliuokalani, May 12th, 1881).

Rujukan:

Armstrong, William N. (1904). Topics Kalakaua. Voyages Around The World. Publisher New York, F. A. Stokes Company

Bantu kami untuk berkembang dengan menyumbangkan derma anda kepada Persatuan Patriots Malaysia – 2206 2133 3608 (Bank Rakyat). Dengan hanya RM1 sebulan, anda akan membantu kami untuk terus menulis dan beroperasi. Nak bagi lebih kami tak menghalang.


Bahasa Melayu Terus Dijulang Di Bumi Korea

Tidak lama dahulu, The Patriots pernah berkongsi kisah Korea Selatan memartabatkan Bahasa Melayu menerusi penggunaan bahasa berkenaan pada papan tanda destinasi keretapi bawah tanah mereka. Tetapi wujud ura-ura ia juga digunakan untuk pengumuman destinasi steen seterusnya.

Ini didedahkan oleh Yanizah Yahya, 48. “Sejak 2014 lagi saya sudah dengar ura-ura mengatakan Bahasa Malaysia akan digunakan pihak operator tren bawah tanah di Korea Selatan khususnya di Seoul. Tetapi khabar angin yang tersebar ketika itu adalah Bahasa Malaysia akan menjadi satu lagi bahasa untuk digunakan dalam pengumuman stesen berikutnya di dalam tren,” ujarnya.

Dia baru-baru ini berkongsi gambar di akaun media sosialnya memaparkan papan tanda pengangkutan awam di Seoul, Korea Selatan. Pada papan tanda itu, tertera maklumat arah keluar dari stesen tren dan lokasi pelancongan popular di Seoul dalam beberapa bahasa seperti Bahasa Inggeris dan Bahasa Melayu. Hantaran Yanizah menjadi tular dengan ramai warganet menyatakan rasa bangga apabila Bahasa Melayu diangkat di negara yang popular dengan gelombang Hallyunya.

Tambahnya lagi, khabar angin itu didengari ketika dia menetap di bandar raya terbabit pada 2013 hingga 2016 selepas suaminya menyambung pengajian peringkat Ijazah Doktor Falsafah (PhD) di sana. Ketika itu katanya, tidak dinafikan pelancong dari Malaysia cukup ramai sehinggakan dia sendiri menyediakan perkhidmatan penyediaan makanan kepada rakyat Malaysia yang datang secara berkumpulan.

Dia menambah, “Pada masa itu, melalui pelajar Malaysia di sana yang juga mencari duit poket dengan menjadi pemandu pelancong, saya dapat tahu mengenai khabar angin terbabit. Kami memang teruja malah bangga walaupun tidak pasti sejauh mana sahihnya cerita itu dan saya tertunggu-tunggu juga sehinggalah suami saya tamat belajar, ia tidak pun berlaku,” katanya. Selepas pulang semula ke tanah air, kini dia berkhidmat sebagai pemandu pelancong yang membawa rakyat Malaysia bercuti ke Korea Selatan.

Merujuk kepada gambar papan tanda yang tular itu, jelas Yanizah, dia berlepas ke Seoul dengan membawa sekumpulan pelancong dari Malaysia pada akhir tahun lepas yang mahu menyambut tahun baru 2020 di situ.

“Kami sampai di sana beberapa hari sebelum tahun baru dan saya masih ingat papan tanda di tempat sama cuma mempunyai beberapa bahasa seperti Bahasa Inggeris, Bahasa Korea dan Bahasa Cina, tiada Bahasa Malaysia. Bagaimanapun, selepas tahun baru, kami sekali lagi melintasi kawasan sama, saya nampak papan tanda itu kelihatan berbeza dan apabila saya tengok semula, rupa-rupanya sudah ada Bahasa Melayu. Terkejut, bangga, semua ada. Mana tidaknya, sedangkan jiran negara kita pun tidak semuanya menggunakan Bahasa Melayu di tempat mereka. Mungkin juga ia dipasang pada malam tahun baru tetapi yang pasti, ia (Bahasa Malaysia) belum ada sewaktu saya tiba beberapa hari sebelum 2020,” katanya lagi.

Susulan muat naik hantaran itu, kata Yanizah, antara komen yang menarik perhatiannya ialah seorang individu yang mengatakan kakitangan Institut Terjemahan dan Buku Malaysia (ITBM) terlibat dalam kerja terjemahan itu.

RUJUKAN:

Abdullah, Rosyahaida. (2020). Bahasa Melayu bertapak di bumi Korea. Harian Metro. https://www.hmetro.com.my/utama/2020/01/540232/bahasa-malaysia-bertapak-di-bumi-korea


Gereja VS Galileo: Sains VS Kejumudan Pentaksub

Semalam pada 26 Februari, pada tahun 1616, gereja Itali yang diterajui oleh Kardinal Bellarmine telah mengeluarkan dekri dan memberi amaran keras kepada Galileo untuk tidak mengajar, tidak menyebar, tidak mempertahankan, tidak menyokong, tidak memperkuatkan dan sama sekali tidak berpegang kepada Teori Copernicus ciptaan Nicolaus Copernicus, seorang ahli astronomi pada tahun 1543. Teori ini dianggap menyalahi ayat-ayat Tuhan kerana ia menyokong Teori Heliosentrik.

Teori Heliosentrik adalah teori di mana matahari adalah pusat kepada sistem suria, dan bumi adalah sebahagian dari jasad yang mengelilingi matahari. Ini amat berbeza dengan kepercayaan gereja ketika itu yang berpegang kepada Teori Geosentrik.

Teori ini yang diperkenalkan oleh Ptolemy (ia juga digelar ‘Ptolemaic System’) mengesyorkan bahawa bumi tidak bergerak dan elemen lain di alam semesta memusatkan bumi dan berpusing mengelilinginya. Ya. Agama Kristian ketika itu percaya bahawa Bumi adalah pusat alam semesta.

Pertembungan teori dan ideologi Galileo dan gereja ini tidak sekadar berhenti di situ sahaja. Selepas larangan ini, Galileo tetap tidak berhenti membuat kajian demi kajian bagi membuktikan kebenaran Teori Heliosentrik oleh Copernicus itu.

Akibatnya, pada 12 April 1633, Galileo dipanggil gereja untuk diadili atas keenganannya untuk melepaskan pembuktian Teori Heliosentrik. Sebenarnya dalam pengadilan tersebut, Galileo tidaklah secara terus mengisytiharkan bahawa beliau berpegang kepada Teori Heliosentrik, malah menafikan bahawa beliau berkiblatkan teori tersebut. Sebaliknya, Galileo membentangkan hasil kajian demi kajian yang telah dilaksanakannya bagi menyokong fahaman bahawa bumi beredar mengelilingi matahari sebagai pusat sistem suria dan bukan sebaliknya.

Kajiannya itu bukan menolak secara mutlak Teori Geosentrik (Ptolemy) dan menyokong terus Teori Heliosentrik (Copernicus), namun beliau membentangkan dapatannnya untuk buka kepada lebih banyak kemungkinan dan ruang perbincangan demi mencapai sepakat antara beliau dan gereja

Namun Galileo gagal mempertahankan pembuktiannya. Hasilnya, beliau dihukum sebagai tahanan dalam rumah kerana kepercayaannya terhadap sifat bumi dan sistem suria serta fahaman heliosentriknya dilihat mampu merosakkan akidah penganut Kristian ketika itu

Teori Heliosentrik oleh Copernicus sebenarnya sudah mula dibuktikan kajian seawal kurun ke-3 oleh Aristarchus lagi. Malah Aristarchus bersama Eratosthenes sekaligus turut membuktikan bahawa bumi berbentuk sfera oleh Phytagoras sekitar 500 SM dan Aristotle 350 SM.

Malah Copernicus pula telah lama merujuk perbahasan lebih awal oleh ahli astronomi Islam seperti Ibnu Shatir, Al-Battani, Al-Biruni, Ibnu Rushd dan Thabit Ibnu Qurra tentang pemahaman manusia tentang sifat bumi dan sistem suria, antara heliosentrik melawan geosentrik.

Akibat fahaman kolot gereja, Galileo terpaksa bersetuju dan menyebarkan pula fahaman heliosentrik ketika itu. Ia berterusan sehingga 300 tahun kemudian apabila pihak gereja sendiri menerima pembuktian Galileo dan membersihkan namanya dari kesalahan sebelum itu.

Jika diteliti, adalah amat ironi apabila krisis pertembungan agama seumpama ini melibatkan golongan yang mendabik dada kononnya mewakili agamawan melawan ahli ilmuwan sains berulang lagi di zaman serba moden hari ini.


Nabi Ishaq Ialah Nenek Moyang Bangsa Rom?

Terdapat dua contoh salasilah Iskandar Agung Makaduniah (Alexander The Great) yang kita rata-rata temukan iaitu seperti berikut:

1) Iskandar bin Filibish bin Mithubin Rum bin Lantha bin Yunan bin Yafith bin Yunah bin Syarkhun bin Raumah bin Syaifit bin Taufi’ bin Rum bin al-Asfar bin Yaqus bin al-‘Is bin Ishaq bin Ibrahim.

2) Iskandar bin Filibish bin Batrius bin Hurmus bin Hurdus bin Manthun bin Rum bin Lathin bin Yunan bin Yafith (terputus dan dari sini hanya ditulis) yang mencapai sehingga al-‘Is bin Ishaq bin Ibrahim.

Kedua-dua salasilah Iskandar ini jika diteliti tidak boleh diterima bulat-bulat. Ini kerana ia menggabung dan menunggangterbalikkan dua salasilah yang mempunyai asal yang berbeza dan tidak selari.

Dalam pada itu, kita boleh membahagikan kedua-duanya kepada dua jalur salasilah yang berbeza iaitu:

i) Jalur Eurasia; keturunan Yafith bin Nuh iaitu,

Iskandar bin Filibish bin Mithubin bin Lantha bin Yunan bin Yafith bin Nuh; dan,

Iskandar bin Filibish bin Batrius bin Hurmus bin Hurdus bin Manthun bin Rum bin Lathin bin Yunan bin Yafith bin Nuh, dan

ii) Jalur Semitik; keturunan Sam bin Nuh iaitu,

Yunah bin Syarkhun bin Raumah bin Syaifit bin Taufi’ bin Rum bin al-Asfar bin Yakus bin al-‘Is bin Ishaq bin Ibrahim.

Kesilapan ahli sejarah seperti yang saya telah nyatakan adalah apabila mereka menindihkan salasilah dari jalur i dengan jalur ii lalu menakwilkan bahawa kesemua orang Romawi (Latin-Yunani) adalah berketurunan al-‘Is bin Ishaq.

Namun pada hakikatnya seperti yang kita maklum orang Romawi secara mutlak adalah berketurunan Yafith bin Nuh dari jalur bapa seperti yang turut ditegaskan oleh pelbagai hadith nabawi dan atsar para sahabat, sedangkan al-‘Is bin Ishaq adalah jelas daripada nasab Sam bin Nuh.

Kekeliruan ini sebenarnya berpunca daripada kesilapan penakwilan terhadap pelbagai riwayat Israiliyyat yang menyatakan bahawa ada keturunan al-‘Is yang telah berhijrah ke Rum, menjadi raja di Rum, dan menurunkan bangsa Romawi, sedangkan ini perlu difahami dengan konteks “sebahagian”.

Kesilapan inilah juga yang menjadi punca bagi ahli sejarah untuk meletakkan Nabi ‘Ayyub yang juga berketurunan Amwas bin Zarih bin Ra’il bin al-‘Is bin Ishaq sebagai nenek moyang kepada orang Romawi sedangkan baginda adalah pendatang yang berhijrah ke bumi yang sudah dihuni oleh orang Romawi yang berketurunan Yafith.

Selain daripada Nabi ‘Ayyub, menurut riwayat-riwayat Isra’iliyyat wujud juga keturunan lain al-‘Is yang turut pergi ke Rum termasuk ke Rum Barat (Roma), dan ini termasuklah dalam riwayat yang dinukilkan oleh al-Tabari. Tokoh yang dimaksudkan antara yang jelas adalah salah seorang anak Ilfaz bin al-‘Is yang bernama al-Asfar atau Sayfur (Zepho).

Al-Asfar inilah yang masyhur dinyatakan telah pergi ke Mesir pada sekitar zaman Nabi Yusuf kemudian diangkat menjadi raja kepada anak cucu Tubal bin Yafith bin Nuh di Pulau Kitti (Crete atau Cyprus) dan menakluk seluruh kepulauan sekitarnya. Dari Kitti beliau kemudian berhijrah ke lembah Tiber-Latin dan mengasaskan Kota Roma (Rome).

Menurut salasilah 1, beliau dikatakan merupakan bapa kepada Raumah (Remus), yang melahirkan Syarkhun (Saturnus), yang melahirkan Yunah (Jaunus), iaitu masing-masing adalah legenda dan dua dewa penting yang mengambil bahagian dalam penubuhan Kota Roma, manakala bapa al-Asfar sendiri ditulis sebagai Ya’uz atau Yaquz iaitu sama ada Zeus atau Kronos.

Ini menunjukkan bahawa ahli sejarah telah mencampuradukkan nama tokoh bersejarah yang benar-benar wujud dalam riwayat nabi-nabi dengan nama-nama nenek moyang mitos dari kalangan dewa-dewa Romawi.

Unsur mitos ini juga boleh ditemukan pada salasilah 2 kerana nama Batrius (Petrus), Hurmus (Hermes) dan Hurdus (Heracles?) ‘nenek moyang’ Iskandar tidak lain tidak bukan adalah nama-nama dewa-dewa mitologi Romawi yang dianggap sebagai leluhur bangsa.

Ini telah mewujudkan satu sela besar bagi salasilah-salasilah yang berkenaan untuk mencapai kepada nama Yafith bin Nuh. Juga, berdasarkan pencemaran unsur mitologi didalam salasilah nasab tersebut akan timbul pula tanda-tanya apakah kisah al-Asfar menjadi raja bangsa Romawi itu benar-benar berlaku atau sekadar dongeng Isra’iliyyat yang dilebih-lebihkan?

Dalam pada itu, kita juga tidak dapat menafikan kemungkinan bahawa pertindihan dua salasilah ini dapat dijustifikasi atau diterima namun secara bersyarat atau berkonteks iaitu melalui kewujudan persemendaan diantara nasab al-‘Is bin Ishaq bin Ibrahim dengan nasab bangsa Romawi keturunan Yafith bin Nuh.

Kembali kepada salasilah-salasilah yang dinyatakan, Raumah (Remus) pada hakikatnya adalah individu yang berbeza daripada Rum, dan Rum pula di situ ada dua, iaitu Mathiyubin Rum bin Lantha (Latin) keturunan Yafith dengan Rum bin al-Asfar keturunan Sam. Berkemungkinan besar ahli sejarah juga telah keliru dengan mencampuradukkan nasab dua Rum yang berbeza ini.

Secara objektif salasilah-salasilah bermasalah yang disebutkan tadi tidak dapat dibuktikan dengan nyata, disusun secara tidak sempurna, menimbulkan kekeliruan, justeru tidak boleh berdiri sendiri tanpa disokong oleh sumber lain untuk menjadi suatu dalil sejarah yang muktamad.

Kepentingan pernasaban Bangsa Romawi dan keturunan Bani Ishaq ini sebenarnya agak penting dalam ilmu eskatologi. Ini kerana menurut pelbagai hadith dan atsar berkenaan akhir zaman seperti al-Malhamatul Kubra, Pembukaan Qastantaniyyah, keluarnya Dajjal dan turunnya Nabi ‘Isa, ia akan melibatkan watak-watak yang sudah kita bicarakan.

Bani Asfar yang dinyatakan sebagai bangsa Romawi yang akan bersekutu dan menyerang umat Islam pada peristiwa al-Malhamatul Kubra tidak lain tidak bukan adalah sebahagian pembesar rantau Eropah yang mempunyai darah campuran nasab al-Asfar bin al-‘Is bin Ishaq. Manakala Bani Ishaq pula adalah keturunan induk al-‘Is bin Ishaq yang pada hari ini sudah menjadi masyarakat Arab Musta’ribah yang tinggal di sekitar bumi Sham dan Hijaz di Semenanjung Tanah Arab.

Bani Ishaq inilah yang disebut didalam hadith sebagai penunggang kuda dari Madinah dan manusia terbaik yang wujud di muka bumi pada waktu tersebut, berjihad bermati-matian melawan tentera Romawi sehingga imam mereka al-Qahtan jatuh shahid, meneruskan legasinya dengan menakluk Qastantiniyyah, berhadapan dengan fitnah dajjal, menyambut kedatangan semula Nabi Isa alaihissalam dan berhadapan dengan Ya’juj dan Ma’juj.

Semua ini akan berlaku setelah kemusnahan bangsa Arab dari jurai Hashimi, Mudhari dan Qahtani.Apakah peristiwa-peristiwa besar ini merupakan futuhat dan petanda kepada terkabulnya do’a Nabi Ya’qub kepada al-‘Is bahawa zuriat keturunannya suatu hari nanti akan memenuhi muka bumi dan tidak akan pernah dapat dikuasai atau dikalahkan oleh mana-mana bangsa lain?

Wallahua’lam


Pakar Temui Alat Muzik Berusia 17, 000 Tahun!

Baru-baru ini, para ahli arkeologi mengkaji cangkerang siput laut yang dipamerkan dalam muzium sejarah alam di Toulouse, Perancis. Cengkerang ini pada awalnya ditemui dalam gua Marsoulas di selatan Perancis. Apabila diamati betul-batul, ternyata cangkerang itu bukan sembarangan cangkerang. Ia adalah alat muzik orang-orang kuno!

Berdasarkan lengkungan dan bentuk yang hampir menutupi ruangan terbuka cangkerang, ia dipercayai pernah digunakan sebagai cangkir perarakan bagi kaum pemburu Magdalenia yang bermaharajalela di kawasan sekitar Pergunungan Pyrenees (antara Sepanyol dan Perancis) ketika akhir Zaman Ais.

Setelah dikaji secara teliti menggunakan teknologi penggambaran, saintis menemui bahawa cangkerang siput laut ini bukanlah cangkir perarakan. Ia adalah alat muzik yang mampu mengeluarkan bunyi not C, C tajam (C#) dan D. Apabila menggunakan analisis pentarikhan karbon, cangkerang ini wujud sekitar 15,000 SM, bermaksud cangkerang ini digunakan pada Fasa Paleotitik Atas (Upper Palaeolithic).

Bahagian atas cangkerang jika dilihat betul-betul, bucunya dibuang dan dijadikan sebagai lubang meniup yang bersambung dengan dua lubang khas yang ditebuk di bahagian dalam cangkerang. Lubang pertama berfungsi sebagai kawasan kemasukan angin dan lubang kedua berfungsi sebagai kawasan keluarkan bunyi bermuzik.

Manakala bahagian bibir cangkerang (lubang siput keluar dan masukkan kepalanya) diubahsuai untuk dijadikan sebagai pemegang. Tambahan lagi, cap jari berwarna merah pigmen ditemui di bahagian dalam cangkerang menguatkan bukti bahawa cangkerang ini sememangnya telah diubahsuai menjadi alat muzik.

Cangkerang biasanya digunakan sebagai alat muzik, seru, dan mistik atau sembahan bergantung kepada kegunaan pemiliknya. Ia biasa ditemui di kawasan penempatan kuno seluruh dunia. Tulang juga digunakan sebagai wisel atau seruling. Namun, cangkerang dari gua Marsoulas adalah yang pertama diubahsuai dari bentuk asalnya.

Gua Marsoulas juga kaya dengan penemuan arkeologi selain penemuan cangkerang tersebut, salah satunya adalah lukisan dinding gua. Lukisan tersebut dilukis oleh orang Paleolitik Atas yang pernah menetap di selatan Eropah. Dalam lukisan pigmen merah sepanjang 100 meter, mereka melukis pelbagai jenis haiwan termasuklah bison, sejenis spesis lembu yang biasa orang Paleolitik ini buru.

Lukisan lain juga hadir bersama haiwan-haiwan iaitu lembaga bertopeng dan beberapa bentuk geometrik yang begitu abstrak. Pengkaji-pengkaji gua yang telah meneliti lukisan tersebut telah nyatakan teori begitu popular, iaitu teori halusinasi. Mereka percaya lukisan ini dilukis oleh para bomoh yang melalui fasa khayal apabila mengadakan ritual tertentu.

Pengkaji yang memulakan teori halusinasi ini adalah Lewis-Williams iaitu ahli arkeologi dari Afrika Selatan. Menurut hipotesis beliau, bomoh akan berkhayal, mungkin akibat memakan bahan yang mengkhayalkan atau terpukau dari muzik yang merangsang mindanya, di mana para hadirin menari dengan rancak, menyanyi atau memainkan muzik menggunakan alat.

Setelah masuk fasa khayal, bomoh tersebut akan mengalami pengalaman visual yang samar-samar kemudian melukis apa yang dia lihat di dinding gua. Mungkin bomoh itu melukis lukisan gua Marsoulas atau pelukis yang bertanggungjawab menafsir bayangan bomoh itu kemudian melukiskannya.

Dari teori ini, Williams percaya bahawa gua tersebut adalah tempat ritual menghubungkan bomoh dengan alam ghaib, cangkerang yang diubahsuai menjadi alat muzik itu boleh jadi bukti kukuh menyokong teori halusinasi Williams ini.

Jika benar teori yang dikemukakan oleh Williams, ia suatu penemuan menarik bagi pengkaji gua Marsoulas kerana mereka menemui budaya orang Paleolitik Atas di selatan Eropah telah lakukan selain hanya tahu memburu dan menggunakan batu dan tulang sebagai alat-alatan, iaitu melakukan ritual ghaib yang mana orang Paleolitik dilihat mempunyai budaya sembahan.

Kumpulan pengkaji cangkerang Marsoulas ini kemudian merancang untuk pergi ke gua tersebut untuk membuktikan teori Williams adalah benar, melalui tiupan cangkerang dalam gua, suatu hari nanti.

Dan kepada sesiapa yang nak mengetahui bagaimana bunyinya alat muzik ini, boleh layan video di bawah:

RUJUKAN:

Falde, N. (11 February 2021). 17,000-Year-Old Musical Instrument Is “Discovered” By Archaeologists. Ancient Origins.


Spesies Baru Ankylosaur Ditemui Di Patagonia

Kira-kira 75 hingga 72 juta tahun yang lalu di kawasan Patagonia Chile, ba.ng.kai seekor dinosaur berekor aneh entah bagaimana boleh tertanam dalam delta sungai wilayah berkenaan. Sedimen yang terkandung dalam tanah tersebut memelihara fosil tersebut sebagai satu lagi kejutan kepada dunia antropologi: spesies dinosaur berperisai baru!

Pengkaji arkeologi yang menemui fosil berkenaan menamakannya sebagai Stegouros elengassen. Ia merupakan spesies ankylosaur yang pernah berada di muka bumi sekitar 75 hingga 72 juta tahun lalu. Analisis pada rangka dinosaur ini termasuk bahagian ekornya menunjukkan wujud percabangan evolusi awal ankylosaur. Analisis ini merupakan sebahagian daripada kajian yang diterbitkan dalam jurnal Nature baru-baru ini.

Ankylosaur merupakan dinosaur jenis herbivor yang hidup pada tempoh akhir Cretaceous. Dinosaur ini mempunyai plat tulang yang dipanggil osteoderm sekitar badan dan kepalanya. Ini bagi melindungi dinosaur itu daripada menjadi mangsa mudah dinosaur pemangsa seperti T-rex dan raptor.

Pelbagai spesies anklylosaur sebelum ini dikesan mempunyai ekor berbentuk kayu pem.uk.ul dan kepala berduri. Tetapi dalam kes S. elengassen, ini merupakan yang pertama seumpamanya dijumpai dalam ankylosaur. Spesies dinosaur ini mempunyai sedikit perisai badan dengan anggota tubuhnya lebih kecil jika dibandingkan dengan ankylosaur yang lain.

S. elengassen mempunyai ciri-ciri yang dimiliki oleh stegosaur dan anklylosaur. Ia berjalan menggunakan empat kaki, mempunyai ketinggian kurang daripada dua kaki dan berukuran kurang daripada tujuh kaki dari kepala hingga ekor. Dan sekali imbas, tulang pelvis S. elengassen mirip pelvis milik stegosaur. Namun begitu, pemeriksaan pada tulang rahang fosil mengesahkan ia memang ankylosaur.

Sebelum ini, banyak fosil ditemui di sebelah utara kawasan-kawasan yang membentuk Pangea. Tetapi tidak banyak fosil ankylosaur ditemui di Hemisfera Selatan. Dan kebanyakan fosil yang ditemui merupakan spesies awal dinosaur berkenaan. Ini menunjukkan berlakunya percabangan evolusi dinosaur jenis perisai bermula dari era pertengahan Jurassic.

Kebanyakan fosil awal yang ditemui di sebelah utara tidak mempunyai ekor berbentuk kayu pemu.k.ul. Hanya fosil terkemudian yang didapati mempunyai ekor sedemikian. Tetapi bagi ekor berduri milik S. elengassen, ia telah dilapisi dengan kepingan keratin yang tajam.

Jadi, mengapa wujud perbezaan pada ekor fosil ankylosaur walaupun ia merupakan spesies sama? Para saintis yang terlibat dalam kajian ini percaya percabangan evolusi tercetus gara-gara Laurasia dan Gondwana mula terpisah pada era akhir Jurassic. Disebabkan perpisahan dua benua itu, ia membuka kemungkinan spesies ankylosaur lain yang menanti masa untuk ditemui. Kini, lebih banyak usaha ekskavasi digerakkan untuk mencari fosil ankylosaur sekitar Chile dan Argentina.

RUJUKAN

Gamillo, E. (2021, 2 Disember). New Species of Ankylosaur Unearthed in Chile Had a Flat, We.ap.on-Like Tail. Smithsonian Magazine.

Greshko, M. (2021, 2 Disember). This bizarre armored dinosaur had a uniquely bl.ad.ed tail we.ap.on. National Geographic.

Sumber gambar: Mauricio Alvarez


Makam Abu Ayyub Al-Ansari Di Tembok Konstantinopel

Selepas mengukuhkan kedudukan Bani Umayyah sebagai pengganti kerajaan Khulafa’ Ar-Rashidin, tumpuan Muawiyah bin Abi Sufian r.a seterusnya ialah merealisasikan berita penak-lukan Constatinople.

Bagi sahabat Nabi Muhammad s.a.w itu, beliau berharap angkatan yang diutusnya itu mendapat kemuliaan masuk syurga kerana menakluk ibu kota Empayar Byzantine itu. Antara ten-tera yang menyertai ekspedisi itu ialah seorang sahabat bernama Abu Ayyub al-Ansari r.a.

Abu Ayyub atau nama sebenarnya Khalid bin Zaid bin Qulaib bin Thaalba berasal dari Bani Najjar yang merupakan sebahagian daripada kabilah Khazraj di Yathrib[1]. Semasa Perjanjian Aqabah Pertama, beliau merupakan sebahagian daripada rombongan yang mengisytiharkan keislaman mereka di hadapan Rasulullah s.a.w. Selepas baginda berhijrah ke Yathrib, kedua-dua golongan Muhajirin[2] dan Ansar[3] dipersaudarakan bagi mengukuhkan perpaduan umat Islam ketika itu.

Menariknya, ada satu anekdot yang ada kaitan dengan Abu Ayyub dan peristiwa hijrah. Apabila Nabi s.a.w tiba di Madinah, ramai penghuninya berlumba-lumba menawarkan kediaman mereka sebagai kediaman sementara baginda. Bagi berlaku adil kepada semua, baginda membiarkan untanya berjalan dan rumah di mana untanya berhenti ialah kediaman yang dipilihnya.

Selepas beberapa lama berjalan, unta Rasulullah s.a.w berhenti di hadapan rumah Abu Ayyub r.a. Beliau merasa gembira dengan penghormatan yang dikurniakan kepadanya. Pada awalnya, baginda menetap di ruang bawah rumah manakala Abu Ayyub sekeluarga menetap di tingkat atas rumahnya. Begitupun, beliau merasa tidak senang membiarkan Rasulullah s.a.w menetap di ruang bawah kerana bimbang menghinanya.

Walaupun baginda memberi jaminan itu tidak menjadi masalah, Abu Ayyub masih merasa susah hati. Tidak berapa lama selepas itu, sebuah bejana milik mereka pecah dan air tumpah semasa mereka tidur. Bila mereka melihat apa yang berlaku, mereka memastikan lantai kekal kering kerana tidak mahu air menitis ke bawah.

Pada waktu pagi, beliau menceritakan apa yang berlaku dan meminta Rasulullah s.a.w mempertimbangkan semula permintaannya untuk tinggal di bahagian atas rumahnya. Selepas mendengar penjelasan sahabatnya itu, barulah baginda bersetuju dengan permintaan Abu Ayyub r.a.

Hubungan kedua-duanya amat erat dan banyak hadis menjadi saksi hubungan baik mereka. Dalam satu riwayat, pada satu ketika Abu Bakar dan Umar r.a keluar dari kediaman mereka dan bertemu dengan Rasulullah s.a.w di masjid. Kedua-duanya mengadu mereka merasa lapar yang teramat sehingga memaksa mereka keluar dari rumah.

Lalu, baginda membawa dua sahabatnya itu bertandang ke rumah Abu Ayyub r.a. Rasulullah s.a.w tahu sahabatnya itu ada menyimpan makanan untuk baginda sekiranya baginda bermalam atau mengunjunginya. Jika baginda tidak berbuat demikian untuk satu tempoh tertentu, makanan tersebut akan diberi kepada keluarganya.

Abu Ayyub kemudiannya membawa keluar kurma separuh masak dan kurma masak sebagai hidangan untuk para tetamunya. Beliau turut menyembelih seekor kambing untuk dipanggang dan meminta isterinya membuat roti. Sebaik semua hidangan dihidangkan kepada para tetamu, Nabi s.a.w berdoa dan membahagikannya kepada semua yang ada.

Mengikut riwayat, makanan yang dihidangkan beliau dan isterinya bukan sekadar cukup untuk menjamah mereka sekeluarga, Rasulullah s.a.w, Abu Bakar dan Umar r.a. Malah, ramai orang di kawasan kejiranan mereka turut mendapat bahagian yang dibahagikan dan menikmatinya sehingga habis. Peristiwa ini merupakan salah satu mukjizat Rasulullah s.a.w.

Bagi membina asas Negara Islam Madinah (NIM), baginda melihat ada satu tapak sesuai untuk dijadikan sebagai masjid. Tanah tersebut dimiliki oleh dua orang anak yatim bernama Sahl dan Suhail. Sebaik mendapat tahu minat baginda terhadap tanah mereka, kedua-duanya menawarkan tanah tersebut sebagai hadiah.

Tetapi Rasulullah s.a.w menolak hasrat mereka dan bersedia membeli tanah mereka mengikut harga yang dipersetujui. Setelah itu, satu perjanjian dicapai dan tanah tersebut kemudiannya ditukar sebagai tanah wakaf untuk kegunaan masjid. Menariknya, Abu Ayyub r.a bersetuju membiayai pembelian tanah tersebut dengan beliau dilantik baginda sebagai pengurus wakaf masjid yang kita kenali hari ini sebagai Masjid Nabawi.

Seperti para sahabat lain, Abu Ayyub turut turun di medan per-ang dan berperanan sebagai pemegang panji ten-tera. Beliau terlibat dalam siri pertempuran bersama Rasulullah s.a.w seperti Badar al-Kubra, Uhud, Khandak, Hunain dan Tabuk. Dan khidmatnya itu diteruskan semasa era Khulafa’ Ar-Rashidin termasuk membantu operasi penaklukan Mesir yang diketuai Amru bin al-As r.a.

Selepas Mesir jatuh ke tangan NIM, beliau berpindah ke ibu kota baru Mesir, Fustat dan tinggal di sebuah rumah bersebelahan Masjid Amru bin al-As. Selain Abu Ayyub, beberapa lagi sahabat turut memilih menetap di situ termasuk Zubair bin Awwam, Abdullah bin Umar dan putera Amru, Abdullah r.a. Semasa era pemerintahan Ali bin Abi Talib r.a, beliau dilantik sebagai Gabenor Madinah.

Semasa era pemerintahan Muawiyah r.a, Abu Ayyub menyahut seruan menjadi sebahagian daripada ketumbukan ten-tera menggempur Constantinople walaupun sudah berusia lanjut. Tetapi sebelum sempat beliau menyertai ten-tera lain dipimpin putera Muawiyah, Yazid[4] di medan per-ang, Abu Ayyub jatuh sakit dan terpaksa mengundur diri dari medan pertem-puran.

Apabila khabar tersebut diketahui Yazid, baginda melawatnya dan bertanyakan apa yang diperlukannya. Lalu, sahabat Nabi s.a.w yang mulia itu hanya meminta agar salamnya disampaikan ke barisan hadapan, pihak ten-tera mara sejauh mungkin dan mengebumikannya di kawasan tembok Constantinople. Selepas mengucapkan pesanan tersebut, beliau menghembuskan nafas terakhir dan kembali menemui Penciptanya. Sempat juga ditanyakan kepada sahabat nabi itu kenapa memilih tembok Constatinople. Jawabnya:

“Aku mendengar Rasulullah SAW bersabda seorang lelaki soleh dikuburkan di bawah tembok itu dan aku juga ingin mendengar derap tapak kaki kuda yang membawa sebaik-baik raja yang memimpin sebaik-baik tentera seperti disabdakan baginda.”

Sebelum operasi penaklukan Constantinople bermula, pasukan Uthmaniyyah berjaya menemui semula makamnya di bawah bimbingan ulama Uthmaniyyah terkenal, Akshamsaddin[5]. Selepas kejatuhan Constantinople di tangan angkatan Mehmed II pada Mei 1453, sebuah masjid dikenali sebagai Masjid Eyup Sultan dan makam dibina di atas kubur beliau atas arahan baginda.

Dari situ, kawasan tersebut dikenali sebagai Eyup atau Eyupsultan. Memandangkan kawasan tersebut menempatkan makam Abu Ayyub r.a., ramai pembesar Uthmaniyyah mahu dikebumikan berhampiran dengan makamnya itu. Makam tersebut kemudiannya dibina semula pada tahun 1882 atas arahan Sultan Mahmud II. Masjid Eyup Sultan turut berperanan sebagai tempat upacara pertabalan tradisional pemerintah Uthmaniyyah diadakan.

NOTA KAKI:

[1] Nama lama Madinah. Selepas penghijrahan Rasulullah s.a.w, nama Yathrib ditukar kepada Madinah al-Rasul atau bandar/kota Nabi.

[2] Golongan pertama yang memeluk Islam yang berasal dari Makkah.

[3] Golongan pertama yang memeluk Islam yang berasal dari Madinah dan terdiri daripada kabilah Aus dan Khazraj.

[4] Khalifah kedua kerajaan Bani Umayyah. Memerintah dari 680 hingga 683.

[5] Ulama, tutor dan penasihat Mehmed II. Orang pertama yang menyentuh perihal mikrob menerusi kitabnya Maddat ul-Hayat (Bahan Kehidupan) dua abad sebelum penemuan pertama mikrob dibuat oleh Antonie Van Leeuwenhoek.

RUJUKAN:

Companions of The Prophet”, Vol. 1, By: Abdul Wahid Hamid.

Tuan Asri Tuan Hussein. (2016). Memori Fateh dan Ansari di Bosphorus. Harian Metro.


Genting Bidai: Laluan Lama Selangor-Pahang

Ketika era Perang Klang dahulu, Tengku Kudin ada menghantar sepucuk surat kepada Bendahara Wan Ahmad yang berkuasa di Pahang. Tujuannya adalah untuk memohon bantuan daripada Pahang bagi menghadapi Raja Mahadi di Selangor.

Bendahara Wan Ahmad bersetuju kerana Raja Mahadi dan sekutunya pernah membantu musuh bendahara. Ditambah lagi sekutu Raja Mahadi iaitu Sayid Mashhor pernah menangkap dan menyiksa anak saudaranya iaitu Wan Aman.

Untuk itu Bendahara Wan Ahmad telah menghantar 1000 orang tentera ke Selangor melalui jalan Genting Bidai. Apabila sampai sahaja di Selangor, tentera daripada Pahang akan bergabung dengan pasukan Tengku Kudin. Apa yang menariknya dekat sini adalah mengenai jalan Genting Bidai yang menjadi laluan tentera Pahang untuk ke Selangor.

Sebab seperti mana yang kita tahu hari ini, ada beberapa jalan boleh diakses jika mahu ke Selangor dari Pahang iaitu Jalan Kuala Kubu, Jalan Gombak Lama dan Terowong Genting Sempah. Nama Genting Bidai sebagai laluan untuk ke Selangor memang kita tak pernah dengar. Kalau ada pun, Genting Bidai ini hanyalah laluan trail yang korang semua boleh akses melalui Kemensah Selangor. Tapi bukan naik kereta lah, kena berjalan pakai kaki.

Dekat mana terletaknya laluan Genting Bidai ni?

Katanya laluan ini bermula di sekitar Empangan Klang Gate sehingga menuju ke Genting Bidai yang terletak berdekatan sempadan Selangor-Pahang. Dari Genting Bidai ini, korang boleh terus akses laluan ke Janda Baik. Laluan Genting Bidor ini sebenarnya dah wujud sejak abad ke-16 masihi. Laluan ini sering digunakan untuk penduduk Selangor dan Pahang berulang-alik antara kedua-dua negeri.

Selain itu laluan ni pernah dijadikan tempat penyimpanan stok makanan oleh Dato Bahaman. Walau bagaimanapun menjelang tahun 1895, laluan Genting Bidai telah ditutup oleh British. Sebagai alternatif, British menyediakan jalan baru di Bentong untuk menuju ke Selangor.

Masalahnya laluan di Bentong agak jauh sedikit untuk penduduk Pahang memasuki Selangor terutamanya ke Ulu Klang. Jadi British membuka semula laluan Genting Bidai untuk memudahkan pergerakan penduduk. Dalam masa yang singkat sahaja, Genting Bidai terus menjadi laluan utama peniaga dari Selangor dan Pahang.

Di tambah lagi laluan Genting Bidai semakin lebar hingga boleh memuatkan kuda dan kereta lembu. Akhirnya kegemilangan laluan Genting Bidai semenjak abad ke-16 lesap setelah pembukaan jalan baru di Karak. Laluan yang dulu pernah menjadi tumpuan secara perlahan-lahan ditumbuhi semak dan hilang daripada ingat penduduk Selangor dan Pahang.

Adakah laluan Genting Bidai ni terus hilang?

Korang masih lagi boleh menjejak laluan ini menerusi Kemensah dan Janda Baik. Tapi korang hanya akan jumpa baki laluan Genting Bidai yang sekecil denai sahaja. Laluan yang dikatakan boleh memuatkan kereta lembu itu masih lagi ada tapi sudah ditumbuhi oleh semak-samun dan belukar. Memang agak sukar untuk melaluinya hari ini.

Apa-apapun, laluan ini sepatutnya dibaik pulih sebagai warisan yang tak ternilai untuk kita semua. Sebab sebelum adanya jalan raya, kita anggap dari Selangor hendak ke Pahang pastinya akan melalui jalan laut ataupun jalan sungai. Kehadiran Genting Bidai ini membuktikan, orang Selangor dan Orang Pahang sudah lama berhubung. Bahkan laluan ini adalah pemula kepada laluan lain yang menghubungkan Selangor dan Pahang.

Rujukan

Buyung Adil. (1984). Sejarah Pahang. Dewan Bahasa dan Pustaka

Utusan TV. (2021, September 28). Lenyapnya Genting Bidai, laluan denai hubungkan Pahang–Selangor. Benarkah laluan rahsia penjajah menjarah hasil bumi tempatan secara haram? Dipetik daripada https://utusantv.com/2021/09/28/lenyapnya-genting-bidai-laluan-denai-hubungkan-pahang-selangor-benarkah-laluan-rahsia-penjajah-menjarah-hasil-bumi-tempatan-secara-haram/


Tragedi Qinghe Steel Disaster

PENGENALAN

Qinghe Special Steel Corporation ialah sebuah syarikat swasta yang mengendalikan pemprosesan besi keluli. Antara proses yang terdapat didalam kilang ini ialah peleburan besi menjadi keluli cair untuk proses pembentukan keluli.

Pada tahun 2006, syarikat ini telah menghasilkan sekitar 70000 tan besi cair berdasarkan rekod syarikat.

Kemalangan ini menjadi menunjukkan disebalik perkembangan pesat industri pemprosesan keluli, faktor keselamatan semakin diabaikan demi mengejar keuntungan.

Dilaporkan pada tahun 2006 sahaja, seramai 244 pekerja dari sektor ini meninggal dunia akibat kemalangan ditempat kerja. Jumlah inibjuga menunjukkan peningkatan sebanyak 48% daripada tahun sebelumnya(2005).

Pada tahun 2005 sahaja, sebanyak 127000 kemalangan tempat kerja dilaporkan dan direkod.

SITUASI KEMALANGAN

Pada jam 7.45 pagi, pekerja syarikat itu sedang mengadakan taklimat ringkas didalam sebuah bilik sebelum memulakan kerja selepas pertukaran syif kerja. Bilik tersebut terletak kira-kira 5 meter daripada tumpahan keluli cair itu bermula.

Kilang ini dilengkapi dengan sistem overhead rel yang menyambungkan relau pembakaran/peleburan keluli dengan bahagian kerja untuk proses pembentukan semua keluli cair itu.

Sebuah pengangkut (Ladle) yang mengangkut 30 tan keluli cair itu terjatuh ke bahagian lantai kilang disebabkan kegagalan fungsi sistem overhead rel. Suhu bahan itu mencecah 1500 darjah celsius. Cecair besi lebur itu mula mengalir dan merebak kebahagian berdekatan. Dinding bilik tempat pekerja kilang berkumpul tidak mampu membendung tumpahan itu dari terus merebak dan mengakibatkan beberapa orang pekerja tertimbus dibawah tumpahan itu.

Ketika pasukan kecemasan tiba ditempat kejadian, mereka terpaksa menunggu sehingga tumpahan cecair lebur itu sejuk dahulu sebelum memasuki kawasan kemalangan. Sebaik berjaya masuk, 32 mayat yang terbunuh berjaya dijumpai dan 6 orang mangsa cedera dikejarkan ke hospital. Pengecaman identiti agak sukar kerana mayat mangsa terbakar teruk.

KESAN KEMALANGAN

Waris mangsa menerima pampasan sebanyak 200000 Yuan (26K USD) daripada syarikat. Ekoran kejadian ini, empat orang pengurusan syarikat telah ditahan dan didapati bersalah mengabaikan keselamatan ditempat kerja sehingga menyebabkan kemalangan.

Berdasarkan laporan yang dikeluarkan pihak pengurusan keselamatan tempat kerja China, Syarikat Qinghe Steel juga dilaporkan mengubahsuai sistem rel overhead dan menggunakan peralatan yang tidak sesuai sehingga menyebabkan ia tidak selamat untuk proses peleburan keluli.

Rujukan:

Reuters (2007) China molten steel tragedy highlights lax industry. https://uk.reuters.com/article/china-molten/china-molten-steel-tragedy-highlights-lax-industry-idUKPEK5844020070424?t=123

BBC News (2016) China’s grim history of industrial accidents. http://www.bbc.com/news/world-asia-china-35149263

32 Workers Kill In China Steel Plant Accident. http://www.nbcnews.com/id/18170087/ns/world_news-asia_pacific/t/workers-killed-china-steel-plant-accident/